02013R0389 — LT — 15.03.2019 — 003.001

Šis tekstas yra skirtas tik informacijai ir teisinės galios neturi. Europos Sąjungos institucijos nėra teisiškai atsakingos už jo turinį. Autentiškos atitinkamų teisės aktų, įskaitant jų preambules, versijos skelbiamos Europos Sąjungos oficialiajame leidinyje ir pateikiamos svetainėje „EUR-Lex“. Oficialūs tekstai tiesiogiai prieinami naudojantis šiame dokumente pateikiamomis nuorodomis

►B KOMISIJOS REGLAMENTAS (ES) Nr. 389/2013 2013 m. gegužės 2 d. kuriuo pagal Europos Parlamento ir Tarybos direktyvą 2003/87/EB ir Europos Parlamento ir Tarybos sprendimus Nr. 280/2004/EB ir Nr. 406/2009/EB įsteigiamas Sąjungos registras ir panaikinami Komisijos reglamentai (ES) Nr. 920/2010 ir Nr. 1193/2011 (Tekstas svarbus EEE) (OL L 122 2013.5.3, p. 1)

Iš dalies keičiamas:





Pataisytas:









▼B

KOMISIJOS REGLAMENTAS (ES) Nr. 389/2013

2013 m. gegužės 2 d.

kuriuo pagal Europos Parlamento ir Tarybos direktyvą 2003/87/EB ir Europos Parlamento ir Tarybos sprendimus Nr. 280/2004/EB ir Nr. 406/2009/EB įsteigiamas Sąjungos registras ir panaikinami Komisijos reglamentai (ES) Nr. 920/2010 ir Nr. 1193/2011

(Tekstas svarbus EEE)







I

ANTRAŠTINĖ DALIS

VISUOTINĖS BENDROSIOS NUOSTATOS







1

SKYRIUS

Dalykas, taikymo sritis ir terminų apibrėžtys

1 straipsnis

Dalykas

Šiame reglamente nustatomi Sąjungos registro bendrieji, administravimo ir techninės priežiūros reikalavimai, taikytini 2013 m. sausio 1 d. prasidedančiu prekybos laikotarpiu ir tolesniais laikotarpiais, taip pat atskiro sandorių žurnalo, kuris numatytas Direktyvos 2003/87/EB 20 straipsnio 1 dalyje, ir registrų, numatytų Sprendimo Nr. 280/2004/EB 6 straipsnyje, bendrieji, administravimo ir techninės priežiūros reikalavimai.

Šiuo reglamentu taip pat numatoma Sąjungos registrą ir TSŽ jungianti ryšių sistema.

2 straipsnis

Taikymo sritis

Šis reglamentas taikomas ATL, sukurtiems naudoti Sąjungos apyvartinių taršos leidimų prekybos sistemos prekybos laikotarpiu, prasidedančiu 2013 m. sausio 1 d., ir tolesniais prekybos laikotarpiais, taip pat metinės išmetamųjų teršalų kvotos vienetams ir Kioto vienetams.

Šis reglamentas taip pat taikomas aviacijos ATL, kuriais turi būti prekiaujama aukcionuose ir kurie sukurti naudoti prekybos laikotarpiu nuo 2012 m. sausio 1 d. iki 2012 m. gruodžio 31 d.

3 straipsnis

Terminų apibrėžtys

Jei nenurodyta kitaip, šio reglamento II antraštinėje dalyje vartojami terminai turi tas pačias reikšmes, kaip ir Direktyvoje 2003/87/EB. Be to, vartojami Reglamento (ES) Nr. 1031/2010 3 straipsnyje ir Komisijos sprendimo 2011/278/ES 3 straipsnyje apibrėžti terminai. Taip pat vartojami šie terminai:

1) sąskaitos turėtojas – sąskaitą registrų sistemoje turintis fizinis arba juridinis asmuo;

2) vyriausiasis administratorius – pagal Direktyvos 2003/87/EB 20 straipsnį Komisijos paskirtas asmuo;

3) kompetentinga institucija – valstybės narės pagal Direktyvos 2003/87/EB 18 straipsnį paskirta (-os) institucija (-os);

4) išorės prekybos platforma – bet kokios rūšies daugiašaliai mainai, kuriais suderinami arba sudaromos geresnės sąlygos suderinti daugiašalius trečiųjų šalių interesus pirkti ar parduoti, kaip apibrėžta Europos Parlamento ir Tarybos direktyvos 2004/39/EB ( 1 ) 4 straipsnyje, kur interesai pirkti ir parduoti išreikšti apyvartiniais taršos leidimais arba Kioto vienetais;

5) tikrintojas – Komisijos reglamento (ES) Nr. 600/2012 ( 2 ) 3 straipsnio 3 dalyje apibrėžtas tikrintojas;

6) nustatytosios normos vienetai (NNV) – pagal Sprendimo Nr. 280/2004/EB 7 straipsnio 3 dalį suteikti vienetai;

7) aviacijos apyvartiniai taršos leidimai – pagal Direktyvos 2003/87/EB 3c straipsnio 2 dalį sukurti apyvartiniai taršos leidimai;

8) paprastieji apyvartiniai taršos leidimai – visi kiti pagal Direktyvą 2003/87/EB sukurti apyvartiniai taršos leidimai;

9) ilgalaikiai patvirtinti išmetamųjų teršalų mažinimo vienetai (IPTMV) – vienetai, suteikti už miško veisimo ar atželdinimo projektų vykdymą pagal švarios plėtros mechanizmą (ŠPM), kurių galiojimas, atsižvelgiant į JTBKKK šalių konferencijos, laikomos Kioto protokolo šalių susitikimu, Sprendimą Nr. 5/CMP.1, baigiasi išmetamųjų teršalų mažinimo kreditų skyrimo už miško veisimo ar atželdinimo projektų vykdymą pagal ŠPM laikotarpio, kuriam jie buvo suteikti, pabaigoje;

10) teršalų šalinimo vienetas (TŠV) – vienetas, suteiktas pagal atitinkamas Sprendimo Nr. 13/CMP.1 priedo nuostatas;

11) laikinieji patvirtinti išmetamųjų teršalų mažinimo vienetai (LPTMV) – vienetai, suteikti už miško veisimo ar atželdinimo projektų vykdymą pagal ŠPM, kurių galiojimas, atsižvelgiant į Sprendimą Nr. 5/CMP.1, baigiasi Kioto protokolu nustatytų įsipareigojimų vykdymo laikotarpio, einančio po laikotarpio, kuriuo jie buvo suteikti, pabaigoje;

12) Kioto vienetai – nustatytosios normos vienetai (NNV), išmetamųjų teršalų mažinimo vienetai (TMV), patvirtinti išmetamųjų teršalų mažinimo vienetai (PTMV), teršalų šalinimo vienetai (TŠV), ilgalaikiai patvirtinti išmetamųjų teršalų mažinimo vienetai (IPTMV) ir laikinieji patvirtinti išmetamųjų teršalų šalinimo vienetai (LPTMV);

13) veiksmas – automatizuota techninė priemonė su registre esančia sąskaita, vienetu arba teisės naudoti kreditus dalimi susijusiam veiksmui atlikti;

14) sandoris – ATL, Kioto vieneto, metinės išmetamųjų teršalų kvotos vieneto arba dalies teisių naudoti kreditus pervedimo iš vienos sąskaitos į kitą veiksmas Sąjungos registre;

15) atsisakymas – veiklos vykdytojo arba orlaivių naudotojo atsiskaitymas ATL už patikrintą jo įrenginio arba orlaivių išmetamųjų teršalų kiekį;

16) panaikinimas – galutinis Kioto vieneto pašalinimas nepanaudojant jo atsiskaityti už patikrintą išmetamųjų teršalų kiekį;

17) pašalinimas – galutinis ATL pašalinimas jo turėtojo sprendimu nepanaudojant jo atsiskaityti už patikrintą išmetamųjų teršalų kiekį;

18) nurašymas – Kioto protokolo šalies atsiskaitymas Kioto vienetu už praneštą tos šalies išmetamųjų teršalų kiekį;

19) pinigų plovimas – pinigų plovimas, kaip apibrėžta Europos Parlamento ir Tarybos direktyvos 2005/60/EB ( 3 ) 1 straipsnio 2 dalyje;

20) sunkus nusikaltimas – sunkus nusikaltimas, kaip apibrėžta Direktyvos 2005/60/EB 3 straipsnio 5 punkte;

21) teroristų finansavimas – teroristų finansavimas, kaip apibrėžta Direktyvos 2005/60/EB 1 straipsnio 4 dalyje;

22) nacionalinis administratorius – pagal 8 straipsnį paskirtas subjektas, atsakingas už Sąjungos registre esančių naudotojų sąskaitų, priklausančių valstybės narės jurisdikcijai, administravimą tos valstybės narės vardu;

23) direktoriai – juridinio asmens kasdienei veiklai faktiškai vadovaujantys asmenys;

24) Vidurio Europos laikas – Vidurio Europos vasaros laikas, galiojantis vasaros laikotarpiu, apibrėžtu Direktyvos 2000/84/EB 1, 2 ir 3 straipsniuose;

25) nacionalinė administravimo platforma – su Sąjungos registru saugiai sujungta nacionalinio administratoriaus arba kompetentingos institucijos valdoma išorės sistema, skirta su sąskaitų administravimu ir atitikties įpareigojimais susijusioms funkcijoms automatizuoti Sąjungos registre;

26) tarptautiniai kreditai – patvirtinti išmetamųjų teršalų mažinimo vienetai (PTMV), išmetamųjų teršalų mažinimo vienetai (TMV) ir vykdant projektus arba kitą išmetamųjų teršalų mažinimo veiklą gaunami kreditai, kuriuos galima naudoti pagal Direktyvos 2003/87/EB 11a straipsnio 5 dalį;

27) metinės išmetamųjų teršalų kvotos vienetas (MITKV) – valstybės narės metinės išmetamųjų teršalų kvotos, kaip apibrėžta pagal Sprendimo Nr. 406/2009/EB 3 straipsnio 2 dalį ir 10 straipsnį, smulkesnis vienetas, lygus vienai anglies dioksido ekvivalento tonai;

28) teisė naudoti kreditus – valstybės narės teisė naudoti Sprendimo Nr. 406/2009/EB 5 straipsnyje nurodytus kreditus, kad ji galėtų laikytis savo įpareigojimų pagal Sprendimo Nr. 406/2009/EB 3 straipsnį, išreikšta skaičiumi, atitinkančiu tos valstybės narės 2005 m. šiltnamio efektą sukeliančių išmetamųjų teršalų kiekio procentinę dalį, kaip nurodyta Sprendimo Nr. 406/2009/EB 5 straipsnio 4 dalyje;

29) nepanaudota teisė naudoti kreditus – valstybės narės teisės naudoti kreditus vertė, atėmus tarptautinių kreditų, LPTMV arba IPTMV, laikomų SPP atitikties sąskaitoje tuo metu, kai nustatomos atitikties būklės vertės pagal šio reglamento 79 straipsnį, sumą;

30) reikalavimų vykdymo laikotarpis – laikotarpis nuo 2013 m. sausio 1 d. iki 2020 m. gruodžio 31 d., kuriuo valstybės narės turi apriboti savo šiltnamio efektą sukeliančių išmetamųjų teršalų kiekį pagal Sprendimo Nr. 406/2009/EB 3 straipsnį.







2

SKYRIUS

Registrų sistema

4 straipsnis

Sąjungos registras

1. Nustatomas Sąjungos apyvartinių taršos leidimų prekybos sistemos prekybos laikotarpio, prasidedančio 2013 m. sausio 1 d., ir tolesnių prekybos laikotarpių Sąjungos registras.

2. Sąjungos registrą, įskaitant jo techninę infrastruktūrą, tvarko ir prižiūri vyriausiasis administratorius.

3. Valstybės narės naudoja Sąjungos registrą siekdamos įvykdyti savo įsipareigojimus pagal Direktyvos 2003/87/EB 19 straipsnį ir Sprendimo Nr. 406/2009/EB 11 straipsnį ir užtikrinti tikslią apskaitą, susijusią su į šio reglamento taikymo sritį patenkančiais ATL, MITKV ir teise naudotis kreditais. Sąjungos registre nacionaliniai administratoriai ir sąskaitų turėtojai gali atlikti šiame reglamente nustatytus veiksmus.

4. Vyriausiasis administratorius užtikrina, kad Sąjungos registras atitiktų funkcines ir technines specifikacijas, taikomas pagal Kioto protokolą sukurtų registrų sistemų keitimosi duomenimis standartams ir nustatytas pagal Sprendimą Nr. 12/CMP.1, ir aparatinės, tinklo bei programinės įrangos ir saugumo reikalavimus, nustatytus šio reglamento 105 straipsnyje nurodytose keitimosi duomenimis ir techninėse specifikacijose.

5 straipsnis

Nacionalinis ir Sąjungos Kioto protokolo registrai

1. Siekdama laikytis savo, kaip Kioto protokolo šalies, įpareigojimų ir įpareigojimų pagal Sprendimo Nr. 280/2004/EB 6 straipsnį, kiekviena valstybė narė ir Sąjunga naudojasi Kioto protokolo registru (KP registru) – standartizuota elektronine duomenų baze, atitinkančia registrams taikomus JTBKKK reikalavimus, visų pirma funkcines ir technines specifikacijas, taikomas pagal Kioto protokolą sukurtų registrų sistemų keitimosi duomenimis standartams ir nustatytas pagal Sprendimą Nr. 12/CMP.1, ir aparatinės, tinklo, programinės įrangos ir saugumo reikalavimus, nustatytus šio reglamento 105 straipsnyje nurodytose keitimosi duomenimis ir techninėse specifikacijose.

2. Vyriausiasis administratorius užtikrina, kad Sąjungos registras veiktų ir kaip Sąjungos, kuri yra Kioto protokolo šalis, KP registras. Vyriausiasis administratorius veikia ir kaip Sąjungos KP registro, kuris priklauso Sąjungos registrui, administratorius.

6 straipsnis

Europos Sąjungos sandorių žurnalas

1. Pagal Direktyvos 2003/87/EB 20 straipsnį sukuriamas Europos Sąjungos sandorių žurnalas (ESSŽ) – standartizuota elektroninė sandorių, kuriems taikomas šis reglamentas, duomenų bazė. ESSŽ taip pat registruojama visa su Kioto vienetų laikymu ir pervedimu susijusi informacija, su kuria leidžiama susipažinti pagal Sprendimo Nr. 280/2004/EB 6 straipsnio 2 dalį.

2. Vyriausiasis administratorius tvarko ir prižiūri ESSŽ pagal šio reglamento nuostatas.

3. Vyriausiasis administratorius užtikrina, kad EESŽ būtų galima patikrinti ir užregistruoti visus šiame reglamente nurodytus veiksmus ir kad jis atitiktų funkcines ir technines specifikacijas, taikomas pagal Kioto protokolą sukurtų registrų sistemų keitimosi duomenimis standartams ir nustatytas pagal Sprendimą Nr. 12/CMP.1, ir aparatinės, tinklo bei programinės įrangos reikalavimus, nustatytus šio reglamento 105 straipsnyje nurodytose keitimosi duomenimis ir techninėse specifikacijose.

4. Vyriausiasis administratorius užtikrina, kad EESŽ būtų galima užregistruoti visus I antraštinės dalies 3 skyriuje ir II, III ir IV antraštinėse dalyse nurodytus veiksmus

7 straipsnis

Registrus, tarptautinį sandorių žurnalą ir Europos Sąjungos sandorių žurnalą jungiantys ryšių kanalai

1. Vyriausiasis administratorius ir valstybės narės užtikrina, kad būtų palaikomas Sąjungos registrą ir KP registrą su TSŽ jungiantis ryšių kanalas, kad juo būtų galima pranešti apie su Kioto vienetais susijusius sandorius.

2. Vyriausiasis administratorius užtikrina, kad būtų palaikomas ESSŽ su TSŽ jungiantis ryšių kanalas, kad būtų galima registruoti ir tikrinti 1 dalyje nurodytus pervedimus. Visi siūlomi su KP registru susiję pervedimai atliekami ir tikrinami ESSŽ prieš juos užregistruojant.

3. Vyriausiasis administratorius užtikrina, kad būtų palaikomas tiesioginis Sąjungos registrą su ESSŽ jungiantis ryšių kanalas, kad būtų galima tikrinti ir registruoti su ATL, MITKV arba teisės naudotis kreditais dalimis susijusius sandorius ir I antraštinės dalies 3 skyriuje nustatytus sąskaitų valdymo veiksmus. Visi su ATL, MITKV arba teisės naudotis kreditais dalimis susiję sandoriai registruojami ir tikrinami ESSŽ. Vyriausiasis administratorius gali sukurti ESSŽ ir Sutartį dėl stojimo į Sąjungą pasirašiusios trečiosios šalies registrą jungiantį apribotą ryšių kanalą, kad per ESSŽ būtų galima palaikyti to registro ir TSŽ ryšį ir ESSŽ registruoti veiklos vykdytojų pateikiamus patikrinto išmetamųjų teršalų kiekio duomenis. Prieš sukuriant tokį ryšių kanalą turi būti atliktos visos būtinos sutartį pasirašiusios šalies registro bandymų ir inicijavimo procedūros.

8 straipsnis

Nacionaliniai ir Kioto protokolo registrų administratoriai

1. Kiekviena valstybė narė paskiria nacionalinį administratorių. Nepaisant 13 straipsnio 2 dalies valstybės narės nacionaliniam administratoriui, kaip apibrėžta I priede, suteikiama prieiga prie tos valstybės narės sąskaitų ir jos jurisdikcijai priklausančių Sąjungos registro sąskaitų ir jis tas sąskaitas administruoja pagal 11 straipsnį. Kiekvienos valstybės narės nacionalinis administratorius pagal šio reglamento nuostatas yra ir tos valstybės narės KP registro administratorius.

2. Valstybės narės ir Komisija užtikrina, kad nekiltų nacionalinių administratorių, vyriausiojo administratoriaus ir sąskaitų turėtojų interesų konfliktas.

3. Kiekviena valstybė narė Komisijai praneša savo nacionalinio administratoriaus tapatybės ir kontaktinius duomenis, įskaitant saugumo pažeidimo atvejams skirtą skubaus ryšio telefono numerį.

4. Komisija šio reglamento įgyvendinimą koordinuoja su kiekvienos valstybės narės nacionaliniu administratoriumi ir vyriausiuoju administratoriumi. Visų pirma Komisija konsultuojasi su Klimato kaitos komiteto administratorių darbo grupe dėl klausimų ir procedūrų, susijusių su registrų tvarkymu pagal šį reglamentą ir šio reglamento įgyvendinimu. Iki 2012 m. kovo 31 d. administratorių darbo grupė susitaria dėl vyriausiojo ir nacionalinių administratorių bendradarbiavimo sąlygų, įskaitant bendrą šio reglamento įgyvendinimo veiklos tvarką, Sąjungos registro pokyčių ir pažeidimų valdymo procedūras ir technines Sąjungos registro ir ESSŽ veikimo ir patikimumo specifikacijas. Bendradarbiavimo sąlygos gali apimti nuostatas dėl Sąjungos registro išorinių ryšių kanalų, informacinių technologijų infrastruktūros, prieigos prie naudotojų sąskaitų teisės suteikimo tvarkos ir KP sąskaitų tvarkymo mechanizmų sujungimo su kitais KP registrais į vyriausiojo administratoriaus administruojamą jungtinę Europos registrų sistemą. Administratorių darbo grupės darbo tvarkos taisykles nustato Klimato kaitos komitetas.

5. Vyriausiasis administratorius, kompetentingos institucijos ir nacionaliniai administratoriai atlieka tik tuos veiksmus, kurie būtini atitinkamoms jų funkcijoms vykdyti, kaip nustatyta Direktyvoje 2003/87/EB, Sprendime Nr. 280/2004/EB, Sprendime Nr. 406/2009/EB ir pagal šių teisės aktų nuostatas priimtose priemonėse.







3

SKYRIUS

Sąskaitos







1

Skirsnis

Visoms sąskaitoms taikomos bendrosios nuostatos

9 straipsnis

Sąskaitos

1. Valstybės narės ir vyriausiasis administratorius užtikrina, kad kiekviename KP registre ir Sąjungos registre būtų I priede nurodytos sąskaitos.

2. Kiekvieno tipo sąskaitoje gali būti I priede nustatytų rūšių vienetai.

10 straipsnis

Sąskaitos būklė

1. Sąskaitos gal būti atidarytos, užblokuotos, pašalintos arba uždarytos.

2. Iš užblokuotų sąskaitų negalima inicijuoti jokių veiksmų, išskyrus 25, 31, 35, 67, 77, 81 ir 82 straipsniuose nurodytus veiksmus.

3. Iš uždarytų sąskaitų negalima inicijuoti jokių veiksmų. Uždaryta sąskaita negali būti iš naujo atidaryta ir į ją negali būti pervedami jokie vienetai.

4. Jei įrenginys pašalinamas iš Sąjungos sistemos pagal Direktyvos 2003/87/EB 27 straipsnį, nacionalinis administratorius pašalinimo laikotarpiu pašalina ir atitinkamo veiklos vykdytojo sąskaitą.

5. Kompetentingai institucijai pranešus, kad orlaivių naudotojo skrydžiai tam tikrais metais nebėra įtraukti į Sąjungos sistemą pagal Direktyvos 2003/87/EB I priedą, nacionalinis administratorius, iš anksto pranešęs tam orlaivių naudotojui, pašalina jo sąskaitą, kol kompetentinga institucija praneša, kad orlaivių naudotojo skrydžiai vėl įtraukti į Sąjungos sistemą.

6. Iš pašalintų sąskaitų negalima inicijuoti jokių veiksmų, išskyrus 25 bei 67 straipsniuose nurodytus veiksmus ir 35 bei 67 straipsniuose nurodytus veiksmus, vykdomus laikotarpiu, kuriuo sąskaita nebuvo pašalinta.

11 straipsnis

Sąskaitų administravimas

1. Kiekviena sąskaita turi administratorių, kuris atsakingas už jos administravimą valstybės narės arba Sąjungos vardu.

2. Sąskaitos administratorius kiekvieno tipo sąskaitoms paskiriamas, kaip nurodyta I priede.

3. Sąskaitos administratorius pagal šio reglamento nuostatas atidaro sąskaitą, laikinai sustabdo prieigą prie jos arba tą prieigą apriboja, uždaro sąskaitą, keičia jos būklę, tvirtina įgaliotuosius atstovus, suteikia leidimą atlikti tuos sąskaitos duomenų pakeitimus, kuriuos turi patvirtinti administratorius, ir inicijuoja sandorius, jei to prašo sąskaitos turėtojas pagal 23 straipsnio 5 dalį.

4. Administratorius gali pareikalauti sąskaitų turėtojų ir jų įgaliotųjų atstovų patvirtinti, kad sutinka laikytis su šiuo reglamentu suderinamų tinkamų sąlygų, atsižvelgdamas į II priede nustatytus klausimus.

5. Sąskaitoms taikomi jų administratoriaus valstybės narės įstatymai, jos priklauso tos valstybės narės jurisdikcijai ir laikoma, kad jose esantys vienetai yra tos valstybės narės teritorijoje.

12 straipsnis

Vyriausiojo administratoriaus siunčiami pranešimai

Vyriausiasis administratorius, naudodamas automatizuotą mechanizmą, apibūdintą 105 straipsnyje numatytose keitimosi duomenimis ir techninėse specifikacijose, praneša sąskaitos turėtojo atstovams ir nacionaliniam administratoriui apie visų su sąskaita susijusių veiksmų inicijavimą ir užbaigimą arba nutraukimą ir sąskaitos būklės pasikeitimą.







2

Skirsnis

Sąskaitų atidarymas ir atnaujinimas

13 straipsnis

Vyriausiojo administratoriaus administruojamų sąskaitų atidarymas

1. Vyriausiasis administratorius per 20 darbo dienų nuo III priede nustatytos informacijos gavimo dienos atidaro visas ATLPS valdymo sąskaitas Sąjungos registre, Sąjungos KP sąskaitas, ES MITKV bendro kiekio sąskaitą, SPP pašalintų vienetų sąskaitą ir po vieną kiekvienos valstybės narės SPP atitikties sąskaitą kiekvieniems reikalavimų vykdymo laikotarpio metams.

2. Pagal 8 straipsnio 1 dalį paskirtas nacionalinis administratorius yra įgaliotasis SPP atitikties sąskaitų atstovas, išskyrus tuo atveju, jei atitinkama valstybė narė paskiria kitą asmenį.

3. Kiekviena valstybė narė vyriausiajam administratoriui pateikia VIII priedo VIII-I lentelėje nustatytą informaciją apie kiekvieną įgaliotąjį atstovą ir papildomą SPP atitikties sąskaitų atstovą.

14 straipsnis

Nacionalinių administravimo platformų sąskaitų atidarymas Sąjungos registre

1. Nuo 2014 m. sausio 1 d. nacionalinis administratorius gali pateikti parašymą Sąjungos registre atidaryti nacionalinės administravimo platformos sąskaitą. Šis prašymas pateikiamas vyriausiajam administratoriui. Nacionalinis administratorius pateikia vyriausiojo administratoriaus prašomą informaciją. Šią informaciją sudaro bent III priede nustatyta informacija ir įrodymai, kad nacionalinė administravimo platforma užtikrina tokį patį saugumo lygį, kaip šiuo reglamentu reikalaujamas Sąjungos registro saugumo lygis, arba didesnį, atsižvelgiant į techninius ir saugumo reikalavimus, apibūdintus 105 straipsnyje numatytose keitimosi duomenimis ir techninėse specifikacijose.

2. Vyriausiasis administratorius per 20 darbo dienų nuo visos šio straipsnio 1 dalyje nurodytos informacijos gavimo dienos Sąjungos registre atidaro nacionalinės administravimo platformos sąskaitą arba nacionalinį administratorių informuoja, kad buvo atsisakyta atidaryti sąskaitą, jei nacionalinės administravimo platformos užtikrinamas saugumo lygis nepakankamas atsižvelgiant į 1 dalies reikalavimus.

3. Pagal 8 straipsnio 1 dalį paskirtas nacionalinis administratorius yra įgaliotasis nacionalinės administravimo platformos atstovas.

15 straipsnis

Pristatytinų aukcione parduodamų vienetų sąskaitos atidarymas Sąjungos registre

1. Reglamente (EB) Nr. 1031/2010 apibrėžtas aukciono rengėjas, tarpuskaitos sistema ar atsiskaitymo sistema arba pagal to reglamento 26 arba 30 straipsnį paskirta aukcionų platforma nacionaliniam administratoriui gali pateikti prašymą Sąjungos registre atidaryti pristatytinų aukcione parduodamų vienetų sąskaitą. Atidaryti sąskaitą prašantis asmuo pateikia IV priede nustatytą informaciją.

2. Nacionalinis administratorius per 20 darbo dienų nuo visos šio straipsnio 1 dalyje ir 24 straipsnyje nurodytos informacijos gavimo dienos Sąjungos registre atidaro pristatytinų aukcione parduodamų vienetų sąskaitą arba atidaryti sąskaitą prašiusį asmenį informuoja, kad atidaryti sąskaitą buvo atsisakyta pagal 22 straipsnį.

16 straipsnis

Veiklos vykdytojų sąskaitų atidarymas Sąjungos registre

1. Atitinkama kompetentinga institucija arba veiklos vykdytojas per 20 darbo dienų nuo leidimo išmesti šiltnamio efektą sukeliančias dujas įsigaliojimo dienos atitinkamam nacionaliniam administratoriui pateikia VI priede nustatytą informaciją ir paprašo Sąjungos registre atidaryti veiklos vykdytojo sąskaitą.

2. Nacionalinis administratorius per 20 darbo dienų nuo visos šio straipsnio 1 dalyje ir 24 straipsnyje nurodytos informacijos gavimo dienos Sąjungos registre kiekvienam įrenginiui atidaro veiklos vykdytojo sąskaitą arba potencialų sąskaitos turėtoją informuoja, kad atidaryti sąskaitą buvo atsisakyta pagal 22 straipsnį.

17 straipsnis

Orlaivių naudotojų sąskaitų atidarymas Sąjungos registre

1. Kompetentinga institucija arba orlaivių naudotojas per 20 darbo dienų nuo orlaivių naudotojo parengto stebėsenos plano patvirtinimo dienos atitinkamam nacionaliniam administratoriui pateikia VII priede nustatytą informaciją ir paprašo Sąjungos registre atidaryti orlaivių naudotojo sąskaitą.

2. Kiekvienas orlaivių naudotojas turi vieną orlaivių naudotojo sąskaitą.

3. Orlaivių naudotojai, kuriems vykdant aviacijos veiklą per metus iš viso išmetama mažiau nei 25 000 tonų anglies dioksido ekvivalento arba kurie per tris iš eilės einančius keturių mėnesių laikotarpius įvykdo mažiau kaip 243 skrydžius, gali įgalioti fizinį arba juridinį asmenį jų vardu atidaryti orlaivių naudotojo sąskaitą ir atsisakyti ATL pagal Direktyvos 2003/87/EB 12 straipsnio 2a dalį. Tačiau atsakomybė už reikalavimų vykdymą ir toliau tenka orlaivių naudotojui. Įgaliodamas fizinį arba juridinį asmenį orlaivių naudotojas užtikrina, kad nekiltų įgaliojamo asmens ir kompetentingų institucijų, nacionalinių administratorių, tikrintojų ar kitų įstaigų, kurioms taikomos Direktyvos 2003/87/EB ir jos įgyvendinimo teisės aktų nuostatos, interesų konfliktas. Tokiu atveju įgaliojamas fizinis arba juridinis asmuo pateikia pagal 1 dalį reikalaujamą informaciją.

4. Nacionalinis administratorius per 40 darbo dienų nuo visos šio straipsnio 1 dalyje ir 24 straipsnyje nurodytos informacijos gavimo dienos Sąjungos registre kiekvienam orlaivių naudotojui atidaro orlaivių naudotojo sąskaitą arba potencialų sąskaitos turėtoją informuoja, kad atidaryti sąskaitą buvo atsisakyta pagal 22 straipsnį.

5. Užblokuota orlaivių naudotojo sąskaita atblokuojama, kai pagal 35 straipsnio 1 – 5 dalis įvedami patikrinto išmetamųjų teršalų kiekio duomenys ir pagal 37 straipsnio 1 dalį apskaičiuota atitikties būklės vertė yra lygi 0 arba didesnė. Užblokuota sąskaita atblokuojama anksčiau (nuo sąskaitos atidarymo dienos iki dienos, kurią į Sąjungos registrą pirmą kartą įvedami patikrinto išmetamųjų teršalų kiekio duomenys), jei nacionalinis administratorius gauna sąskaitos turėtojo prašymą suaktyvinti jo sąskaitą prekybos tikslu, su sąlyga, kad tokiame prašyme pateikiami privalomi 105 straipsnyje nurodytose keitimosi duomenimis ir techninėse specifikacijose nustatyti duomenys.

18 straipsnis

Asmens sąskaitų ir prekybos sąskaitų atidarymas Sąjungos registre

1. Prašymą Sąjungos registre atidaryti asmens sąskaitą arba prekybos sąskaitą nacionaliniam administratoriui pateikia potencialus sąskaitos turėtojas. Potencialus sąskaitos turėtojas pateikia nacionalinio administratoriaus prašomą informaciją, kuri apima bent IV priede nustatytą informaciją.

2. Nacionalinio administratoriaus valstybė narė gali reikalauti, kad norinčio atidaryti asmens arba prekybos sąskaitą potencialaus sąskaitos turėtojo nuolatinė gyvenamoji vieta būtų sąskaitą administruojančio nacionalinio administratoriaus valstybėje narėje arba kad tas asmuo būtų joje registruotas.

3. Nacionalinio administratoriaus valstybė narė gali reikalauti, kad norintis atidaryti asmens arba prekybos sąskaitą potencialus sąskaitos turėtojas būtų registruotas sąskaitos nacionalinio administratoriaus valstybėje narėje kaip PVM mokėtojas.

4. Nacionalinis administratorius per 20 darbo dienų nuo visos šio straipsnio 1 dalyje ir 24 straipsnyje nurodytos informacijos gavimo dienos Sąjungos registre atidaro asmens sąskaitą arba prekybos sąskaitą arba potencialų sąskaitos turėtoją informuoja, kad atidaryti sąskaitą buvo atsisakyta pagal 22 straipsnį.

19 straipsnis

Nacionalinių sąskaitų atidarymas Sąjungos registre

Kompetentinga valstybės narės institucija nurodo nacionaliniam administratoriui per 20 darbo dienų nuo III priede nustatytos informacijos gavimo dienos Sąjungos registre atidaryti jos nacionalinę sąskaitą.

20 straipsnis

Išorės prekybos platformų sąskaitų atidarymas Sąjungos registre

1. Išorės prekybos platformos gali pateikti prašymą Sąjungos registre atidaryti išorės prekybos platformos sąskaitą. Šis prašymas pateikiamas nacionaliniam administratoriui. Atidaryti sąskaitą prašantis asmuo pateikia nacionalinio administratoriaus prašomą informaciją. Šią informaciją sudaro bent IV priede nustatyta informacija ir įrodymai, kad išorės prekybos platforma užtikrina tokį patį saugumo lygį, kaip šiuo reglamentu reikalaujamas Sąjungos registro saugumo lygis, arba didesnį ir kad pagal jos galiojančią saugumo tvarką užtikrinamas toks pats apsaugos lygis, kaip tas, kuris užtikrinamas laikantis 23 straipsnio 3 dalies.

2. Nacionaliniai administratoriai užtikrina, kad išorės prekybos platformos atsižvelgtų į techninius ir saugumo reikalavimus, apibūdintus 105 straipsnyje nurodytose keitimosi duomenimis ir techninėse specifikacijose.

3. Nacionalinis administratorius per 20 darbo dienų nuo visos šio straipsnio 1 dalyje ir 24 straipsnyje nurodytos informacijos gavimo dienos Sąjungos registre atidaro išorės prekybos platformos sąskaitą arba vyriausiąjį administratorių ar atidaryti sąskaitą prašantį asmenį informuoja, kad atidaryti sąskaitą buvo atsisakyta pagal 22 straipsnį. Atitinkamas nacionalinis administratorius apie tokius prašymus nedelsdamas praneša Komisijai.

4. 23 straipsnio 3 dalyje numatyto papildomo įgaliotojo atstovo patvirtinimo nereikia, jei sandorį inicijuoja išorės prekybos platforma.

21 straipsnis

Tikrintojo sąskaitų atidarymas Sąjungos registre

1. Prašymas Sąjungos registre atidaryti tikrintojo sąskaitą pateikiamas nacionaliniam administratoriui. Atidaryti sąskaitą prašantis asmuo pateikia nacionalinio administratoriaus prašomą informaciją, įskaitant III ir IV prieduose nustatytą informaciją.

2. Nacionalinis administratorius per 20 darbo dienų nuo visos šio straipsnio 1 dalyje ir 24 straipsnyje nurodytos informacijos gavimo dienos Sąjungos registre atidaro tikrintojo sąskaitą arba potencialų sąskaitos turėtoją informuoja, kad atidaryti sąskaitą buvo atsisakyta pagal 22 straipsnį.

22 straipsnis

Atsisakymas atidaryti sąskaitą

1. Nacionalinis administratorius patikrina, ar sąskaitai atidaryti pateikta informacija ir dokumentai yra išsamūs, nepasenę, teisingi ir nesuklastoti.

2. Nacionalinis administratorius gali atsisakyti atidaryti sąskaitą, jei:

a) pateikta informacija arba dokumentai yra neišsamūs, pasenę, neteisingi arba suklastoti;

b) vyksta tyrimas dėl potencialus sąskaitos turėtojo arba, jei tai juridinis asmuo, bet kurio iš jo direktorių sukčiavimo, susijusio su ATL arba Kioto vienetais, pinigų plovimo, teroristų finansavimo ar kokio kito sunkaus nusikaltimo, kurį vykdant gali būti pasinaudota sąskaita, arba jei jis per pastaruosius penkerius metus buvo nuteistas už minėtą veiką;

c) nacionalinis administratorius turi pagrįstų priežasčių įtarti, kad sąskaitos gali būti panaudotos sukčiavimui, susijusiam su ATL arba Kioto vienetais, pinigų plovimui, teroristų finansavimui ar kokiam kitam sunkiam nusikaltimui;

d) tam yra priežasčių, nustatytų nacionalinėje teisėje.

3. Jeigu nacionalinis administratorius atsisako atidaryti sąskaitą, jos prašantis asmuo pagal nacionalinę teisę gali pateikti prieštaravimą atitinkamai institucijai, kuri nurodo nacionaliniam administratoriui atidaryti sąskaitą arba pagrįstu sprendimu pritaria šiam atsisakymui, laikydamasi nacionalinės teisės reikalavimų, kuriais siekiama teisėto su šiuo reglamentu suderinamo tikslo ir kurie yra proporcingi.

23 straipsnis

Įgaliotieji atstovai

1. Kiekvienai sąskaitai, išskyrus tikrintojo sąskaitas, paskiriami mažiausiai du įgaliotieji atstovai. Tikrintojo sąskaitai paskiriamas bent vienas įgaliotasis atstovas. Įgaliotieji atstovai sąskaitos turėtojo vardu inicijuoja sandorius ir kitus veiksmus.

2. Be 1 dalyje nurodytų įgaliotųjų atstovų, sąskaitoms gali būti paskiriami ir tokie įgaliotieji atstovai, kurie turi tik sąskaitos peržiūros teisę.

3. Sąskaitoms gali būti paskirti vienas arba daugiau papildomų įgaliotųjų atstovų. Norint inicijuoti sandorį, be įgaliotojo atstovo patvirtinimo, reikalingas ir papildomo įgaliotojo atstovo patvirtinimas, išskyrus tuos atvejus, kai:

(a) pervedimas atliekamas į sąskaitą, kuri įtraukta į sąskaitos turėtojo patikimų sąskaitų Sąjungos registre sąrašą,

(b) sandorius inicijuoja išorės prekybos platformos, kurių sąskaitos atidarytos pagal 20 straipsnį, ir

(c) keičiamasi ATL pagal 60 straipsnį, jų atsisakoma pagal 67 straipsnį, jie pašalinami pagal 68 straipsnį ir panaikinami Kioto vienetai pagal 69 straipsnį, jei nepaskirtas papildomas atstovas. Tokiu atveju sandorio inicijavimą turi patvirtinti kitas sąskaitos turėtojo atstovas.

4. Sąskaitos turėtojai gali suteikti galimybę prieiti prie jų sąskaitos per išorės prekybos platformą. Tokių sąskaitų turėtojai įgaliotuoju atstovu paskiria asmenį, kuris jau yra išorės prekybos platformos įgaliotasis atstovas.

5. Jeigu įgaliotasis atstovas dėl techninių ar kitokių priežasčių negali prieiti prie Sąjungos registro, jam paprašius sandorius jo vardu gali inicijuoti nacionalinis administratorius, jeigu pastarasis sutinka priimti tokius prašymus ir jeigu prieiga nebuvo laikinai sustabdyta pagal šį reglamentą.

6. Keitimosi duomenimis ir techninėse specifikacijose gali būti nustatytas kiekvieno tipo sąskaitoms taikomas didžiausias įgaliotųjų atstovų ir papildomų įgaliotųjų atstovų skaičius.

7. Įgaliotaisiais atstovais ir papildomais įgaliotaisiais atstovais skiriami vyresni nei 18 metų fiziniai asmenys. Visi vienos sąskaitos turėtojo įgaliotieji atstovai ir papildomi įgaliotieji atstovai yra skirtingi asmenys, tačiau tas pats asmuo gali būti daugiau negu vienos sąskaitos turėtojų įgaliotuoju atstovu arba papildomu įgaliotuoju atstovu. Nacionalinio administratoriaus valstybė narė gali pareikalauti, kad bent vienas iš sąskaitos (išskyrus tikrintojo sąskaitas) turėtojo įgaliotųjų atstovų būtų nuolatinis tos valstybės narės gyventojas.

24 straipsnis

Įgaliotųjų atstovų ir papildomų įgaliotųjų atstovų skyrimas ir patvirtinimas

1. Prašydamas atidaryti sąskaitą, potencialus jos turėtojas pagal 23 straipsnį paskiria tam tikrą skaičių įgaliotųjų atstovų ir papildomų įgaliotųjų atstovų.

2. Paskirdamas įgaliotąjį atstovą arba papildomą įgaliotąjį atstovą, sąskaitos turėtojas pateikia administratoriaus reikalaujamą informaciją. Ją sudaro bent VIII priede nustatyta informacija.

3. Nacionalinis administratorius per 20 darbo dienų nuo visos pagal 2 dalį reikalaujamos informacijos gavimo dienos patvirtina įgaliotąjį atstovą arba papildomą įgaliotąjį atstovą, arba informuoja sąskaitos turėtoją apie atsisakymą jį patvirtinti. Jeigu informacijai apie kandidatą įvertinti reikia daugiau laiko, administratorius gali pratęsti vertinimo procesą daugiausia 20 papildomų darbo dienų ir pranešti apie pratęsimą sąskaitos turėtojui.

4. Nacionalinis administratorius patikrina, ar įgaliotajam atstovui arba papildomam įgaliotajam atstovui paskirti pateikta informacija ir dokumentai yra išsamūs, nepasenę, teisingi ir nesuklastoti.

5. Nacionalinis administratorius gali atsisakyti patvirtinti įgaliotąjį atstovą arba papildomą įgaliotąjį atstovą, jei:

a) pateikta informacija arba dokumentai yra neišsamūs, pasenę, neteisingi arba suklastoti;

b) vyksta tyrimas dėl potencialus atstovo sukčiavimo, susijusio su leidimais arba Kioto vienetais, pinigų plovimo, teroristų finansavimo ar kokio kito sunkaus nusikaltimo, kurį vykdant gali būti pasinaudota sąskaita, arba jei jis per pastaruosius penkerius metus buvo nuteistas už minėtą veiką;

c) tam yra priežasčių, nustatytų nacionalinėje teisėje.

6. Jeigu nacionalinis administratorius atsisako patvirtinti įgaliotąjį atstovą arba papildomą įgaliotąjį atstovą, sąskaitos turėtojas pagal nacionalinę teisę gali pateikti prieštaravimą atitinkamai institucijai, kuri nurodo nacionaliniam administratoriui atidaryti sąskaitą arba pagrįstu sprendimu pritaria šiam atsisakymui, laikydamasi nacionalinės teisės reikalavimų, kuriais siekiama teisėto su šiuo reglamentu suderinamo tikslo ir kurie yra proporcingi.

25 straipsnis

Informacijos apie sąskaitą ir įgaliotuosius atstovus atnaujinimas

1. Visi sąskaitų turėtojai per 10 darbo dienų nacionaliniam administratoriui praneša apie sąskaitai atidaryti pateiktos informacijos pasikeitimus. Be to, sąskaitos turėtojai iki kiekvienų metų gruodžio 31 d. patvirtina nacionaliniam administratoriui, kad informacija apie jų sąskaitas tebėra išsami, nepasenusi, teisinga ir nesuklastota.

2. Jei susijungia du ar daugiau orlaivių naudotojų arba jei orlaivių naudotojas pasidalija į du ar daugiau orlaivių naudotojų, apie tai jie per 10 darbo dienų praneša savo sąskaitų administratoriams.

3. Pranešant apie tokį pasikeitimą pateikiama informacija, kurios nacionalinis administratorius reikalauja pagal šį skirsnį. Atitinkamas nacionalinis administratorius per 15 darbo dienų nuo tokio pranešimo ir kartu su juo pateiktos informacijos gavimo patvirtina informacijos atnaujinimą. Administratorius gali atsisakyti atnaujinti informaciją pagal 24 straipsnio 4 ir 5 dalis. Apie tokį atsisakymą pranešama sąskaitos turėtojui. Prieštaravimus dėl tokio atsisakymo galima pateikti nacionalinėje teisėje numatytai kompetentingai institucijai arba kitai atitinkamai institucijai pagal 22 straipsnį.

4. Bent kas trejus metus nacionalinis administratorius peržiūri, ar sąskaitai atidaryti pateikta informacija tebėra išsami, nepasenusi, teisinga ir nesuklastota, ir pareikalauja, kad sąskaitos turėtojas praneštų apie bet kokius jos pasikeitimus.

5. Veiklos vykdytojo sąskaitos turėtojas parduoti nuosavybės teisę į savo sąskaitą arba jos atsisakyti gali tik parduodamas įrenginį, su kuriuo susieta ta veiklos vykdytojo sąskaita, arba jo atsisakydamas.

6. Laikantis 5 dalies, jokios sąskaitos turėtojas negali parduoti savo sąskaitos arba perduoti nuosavybės teisės į ją kitam asmeniui.

7. Įgaliotasis atstovas arba papildomas įgaliotasis atstovas negali perleisti kitam asmeniui savo statuso.

8. Sąskaitos turėtojas gali pareikalauti, kad įgaliotasis atstovas būtų nušalintas nuo su jo sąskaita susijusių pareigų. Gavęs tokį reikalavimą nacionalinis administratorius sustabdo įgaliotojo atstovo arba papildomo įgaliotojo atstovo prieigą prie sąskaitos. Atitinkamas administratorius per 10 darbo dienų nuo pareikalavimo gavimo dienos nušalina įgaliotąjį atstovą.

9. Sąskaitos turėtojas pagal 24 straipsnį gali paskirti naujus įgaliotuosius atstovus arba papildomus įgaliotuosius atstovus.

10. Jeigu pagal Direktyvos 2003/87/EB 18a straipsnyje nustatytą tvarką arba dėl Europos Sąjungos plėtros pasikeičia orlaivių naudotojo sąskaitą administruojanti valstybė narė, vyriausiasis administratorius atnaujina informaciją apie atitinkamos orlaivių naudotojo sąskaitos nacionalinį administratorių. Jeigu pasikeičia orlaivių naudotojo sąskaitos administratorius, naujasis administratorius gali pareikalauti, kad orlaivių naudotojas pateiktų sąskaitai atidaryti pagal 17 straipsnį reikalaujamą informaciją ir pagal 24 straipsnį reikalaujamą informaciją apie įgaliotuosius atstovus.

11. Laikantis 10 straipsnio, už sąskaitos tvarkymą atsakinga valstybė narė nesikeičia.

26 straipsnis

Patikimų sąskaitų sąrašas

1. Pristatytinų aukcione parduodamų vienetų sąskaitų, prekybos sąskaitų ir vienetų laikymo sąskaitų turėtojai gali turėti patikimų Sąjungos registro sąskaitų sąrašą.

2. To paties sąskaitos turėtojo kitos sąskaitos automatiškai įtraukiamos į patikimų sąskaitų sąrašą.

3. II antraštinės dalies II skyriaus 6 skirsnyje nurodytų sandorių atveju patikimų sąskaitų sąrašo pakeitimai inicijuojami ir atliekami 39 straipsnyje nustatyta tvarka. Pakeitimus patvirtina papildomas įgaliotasis atstovas arba, jei jis nepaskirtas, – kitas įgaliotasis atstovas. Pašalinant sąskaitas iš patikimų sąskaitų sąrašo 39 straipsnio 3 dalyje nurodytas laikotarpis netaikomas; visų kitų šio sąrašo pakeitimų atveju šis laikotarpis yra 7 dienos.







3

Skirsnis

Sąskaitų uždarymas

27 straipsnis

Sąskaitų uždarymas

Laikantis 32 straipsnio 1 dalies, administratorius per 10 darbo dienų nuo sąskaitos (išskyrus 28, 29, 30 ir 31 straipsniuose nurodytas sąskaitas) turėtojo prašymo gavimo dienos uždaro sąskaitą.

28 straipsnis

Veiklos vykdytojo sąskaitų uždarymas

1. Kompetentinga institucija per 10 darbo dienų nuo leidimo išmesti šiltnamio efektą sukeliančias dujas atšaukimo ar jo galiojimo sustabdymo arba nuo informacijos apie įrenginio uždarymą gavimo dienos informuoja apie tai nacionalinį administratorių. Nacionalinis administratorius per 10 darbo dienų nuo tokio pranešimo gavimo dienos užregistruoja atitinkamą datą Sąjungos registre.

2. Nacionalinis administratorius gali uždaryti veiklos vykdytojo sąskaitą iki metų, einančių po metų, kuriais uždarytas įrenginys, atšauktas leidimas išmesti šiltnamio efektą sukeliančias dujas ar sustabdytas jo galiojimas, birželio 30 d., jeigu to įrenginio veiklos vykdytojas atsisakė tokio ATL kiekio, kuris yra lygus patikrintam to įrenginio išmetamųjų teršalų kiekiui arba didesnis už jį, ir jei tas įrenginys nėra pašalintas iš sistemos pagal Direktyvos 2003/87/EB 27 straipsnį.

29 straipsnis

Orlaivių naudotojo sąskaitų uždarymas

Nacionalinis administratorius orlaivių naudotojo sąskaitą uždaro tik tuo atveju, jei tai padaryti jam nurodo kompetentinga institucija, gavusi pranešimą iš sąskaitos turėtojo arba sužinojusi iš kitų šaltinių, kad orlaivių naudotojas susijungė su kitu orlaivių naudotoju arba nutraukė visą veiklą, kuriai taikomas Direktyvos 2003/87/EB I priedas.

30 straipsnis

Tikrintojo sąskaitų uždarymas

1. Nacionalinis administratorius per 10 darbo dienų nuo tikrintojo prašymo uždaryti jo sąskaitą gavimo dienos uždaro tikrintojo sąskaitą.

2. Kompetentinga institucija taip pat gali nurodyti nacionaliniam administratoriui uždaryti tikrintojo sąskaitą dėl kurios nors iš šių aplinkybių:

a) tikrintojo akreditacija nustojo galioti arba buvo panaikinta;

b) tikrintojas nutraukė veiklą.

31 straipsnis

SPP atitikties sąskaitos uždarymas

1. Vyriausiasis administratorius, iš anksto pranešęs sąskaitos turėtojui, uždaro SPP atitikties sąskaitą ne anksčiau nei praėjus vienam mėnesiui po tos sąskaitos atitikties būklės vertės nustatymo pagal 79 straipsnį ir ne vėliau kaip gruodžio 21 d.

2. Vyriausiasis administratorius užtikrina, kad visi tarptautiniai kreditai, LPTMV ir IPTMV, naudojami pagal 81 straipsnį, iš Sąjungos registro būtų pervedami į atitinkamą KP nurašytų vienetų sąskaitą.

3. Jei pagal Kioto protokolą sukurtam TSŽ nustatytomis sandoriams taikytinomis taisyklėmis draudžiama atlikti tiesioginį pervedimą į KP nurašytų vienetų sąskaitą, tarptautiniai kreditai, LPTMV ir IPTMV, naudoti laikantis atitikties reikalavimų, pirmiausia pervedami į atitinkamą sąskaitą, kurią tuo tikslu sukūrė nacionalinis administratorius.

4. Uždarydamas SPP atitikties sąskaitą, vyriausiasis administratorius užtikrina, kad iš Sąjungos registro SPP atitikties sąskaitos į SPP pašalintų vienetų sąskaitą būtų pervedami likę MITKV.

32 straipsnis

Sąskaitų, kurias ruošiamasi uždaryti, teigiamas balansas

1. Jeigu sąskaitoje, kurią administratorius turi uždaryti pagal 27, 28 ir 29 straipsnius, yra teigiamas ATL arba Kioto vienetų balansas, administratorius paprašo sąskaitos turėtojo nurodyti kitą sąskaitą, į kurią tie ATL arba Kioto vienetai turi būti pervesti. Jeigu per 40 darbo dienų sąskaitos turėtojas neatsako į administratoriaus prašymą, administratorius ATL ir Kioto vienetus perveda į savo nacionalinę sąskaitą.

2. Jeigu sąskaitoje, kurios prieiga yra laikinai sustabdyta pagal 34 straipsnį, yra teigiamas ATL arba Kioto vienetų balansas, kompetentinga institucija gali pareikalauti ATL ir Kioto vienetus nedelsiant pervesti į atitinkamą nacionalinę sąskaitą.

33 straipsnis

Sąskaitų uždarymas ir įgaliotojo atstovo nušalinimas administratoriaus iniciatyva

1. Jeigu priežastys, dėl kurių pagal 34 straipsnį buvo laikinai sustabdyta prieiga prie sąskaitos, nepašalinamos per priimtiną laikotarpį nepaisant pakartotinių pranešimų, kompetentinga institucija gali nurodyti nacionaliniam administratoriui uždaryti sąskaitą, kurios naudojimo teisė laikinai sustabdyta arba, jei tai veiklos vykdytojo arba orlaivių naudotojo sąskaita – užblokuoti ją, iki kol kompetentinga institucija nusprendžia, kad daugiau nebėra laikiną sustabdymą pagrindžiančios padėties.

2. Jeigu asmens arba prekybos sąskaitoje yra nulinis balansas ir per vienerius metus nebuvo užregistruota jokių sandorių, nacionalinis administratorius gali pranešti sąskaitos turėtojui, kad asmens arba prekybos sąskaita bus uždaryta per 40 darbo dienų, nebent nacionalinis administratorius gautų prašymą sąskaitą palikti. Jeigu nacionalinis administratorius iš sąskaitos turėtojo tokio prašymo negauna, jis sąskaitą gali uždaryti.

3. Nacionalinis administratorius uždaro veiklos vykdytojo sąskaitą, jeigu jam tai padaryti nurodo kompetentinga institucija neturėdama pagrindo manyti, kad veiklos vykdytojas atsisakys daugiau ATL.

4. Nacionalinis administratorius gali nušalinti įgaliotąjį atstovą arba papildomą įgaliotąjį atstovą, jeigu mano, kad pagal 24 straipsnio 3 dalį turėjo būti atsisakyta patvirtinti įgaliotąjį atstovą arba papildomą įgaliotąjį atstovą, ypač jeigu paaiškėja, kad paskiriant eiti šias pareigas pateikti dokumentai ir tapatybės informacija buvo neišsamūs, pasenę, neteisingi arba suklastoti.

5. Sąskaitos turėtojas per 30 kalendorinių dienų gali pateikti prieštaravimą dėl jo sąskaitos statuso pakeitimo pagal 1 dalį arba dėl įgaliotojo atstovo ar papildomo įgaliotojo atstovo nušalinimo pagal 4 dalį nacionalinėje teisėje numatytai kompetentingai institucijai, kuri nurodo nacionaliniam administratoriui atkurti ankstesnį sąskaitos statusą ar grąžinti į pareigas įgaliotąjį atstovą ar papildomą įgaliotąjį atstovą arba pagrįstu sprendimu pritaria sąskaitos būklės pakeitimui arba įgaliotojo atstovo ar papildomo įgaliotojo atstovo nušalinimui, laikydamasi nacionalinės teisės reikalavimų, kuriais siekiama teisėto su šiuo reglamentu suderinamo tikslo ir kurie yra proporcingi.







4

Skirsnis

Laikinas prieigos prie sąskaitos sustabdymas

34 straipsnis

Laikinas prieigos prie sąskaitos sustabdymas

1. Administratorius gali laikinai sustabdyti įgaliotojo atstovo arba papildomo įgaliotojo atstovo prieigą prie bet kurios registro sąskaitos arba teisę atlikti veiksmus, kuriuos kitu atveju jis turėtų teisę atlikti, jei turi pagrįstų priežasčių manyti, kad įgaliotasis atstovas:

(a) bandė prieiti prie sąskaitų, prie kurių prieiti jam neleista, arba atlikti veiksmus, kurių atlikti jam neleista;

(b) pakartotinai bandė prieiti prie sąskaitos ar atlikti veiksmą naudodamas klaidingą vartotojo vardą ar slaptažodį arba

(c) bandė pažeisti Sąjungos registro, ESSŽ arba juose esančių duomenų saugumą, galimybę jais naudotis, jų vientisumą ar konfidencialumą.

2. Administratorius gali laikinai sustabdyti visų įgaliotųjų atstovų arba papildomų įgaliotųjų atstovų prieigą prie konkrečios sąskaitos dėl bent vienos iš šių aplinkybių:

a) sąskaitos turėtojas mirė nepalikęs teisėto įpėdinio arba nustojo egzistuoti kaip juridinis asmuo;

b) sąskaitos turėtojas nemokėjo mokesčių;

c) sąskaitos turėtojas pažeidė sąskaitai taikomas sąlygas;

d) sąskaitos turėtojas nesutiko su nacionalinio administratoriaus arba vyriausiojo administratoriaus nustatytais sąlygų pakeitimais;

e) sąskaitos turėtojas nepranešė apie sąskaitos informacijos pasikeitimus arba nepateikė įrodymų, susijusių su tokiais pasikeitimais arba su naujais sąskaitos informacijos reikalavimais;

f) sąskaitos turėtojui nepavyko išlaikyti mažiausio privalomo įgaliotųjų atstovų skaičiaus;

g) sąskaitos turėtojui nepavyko laikytis valstybės narės reikalavimo paskirti įgaliotąjį atstovą, kurio nuolatinė gyvenamoji vieta yra nacionalinio administratoriaus valstybėje narėje;

h) sąskaitos turėtojui nepavyko laikytis valstybės narės reikalavimo, pagal kurį jo nuolatinė gyvenamoji vieta turėtų būti sąskaitos administratoriaus valstybėje narėje arba jis joje turėtų būti registruotas.

3. Administratorius gali laikinai sustabdyti visų įgaliotųjų atstovų arba papildomų įgaliotųjų atstovų prieigą prie konkrečios sąskaitos ir galimybę inicijuoti veiksmus:

a) ne daugiau kaip keturioms savaitėms, jei turi pagrįstų priežasčių manyti, kad sąskaita buvo arba bus panaudota sukčiavimui, pinigų plovimui, teroristų finansavimui, korupcijai arba kitiems sunkiems nusikaltimams, arba

b) remdamasis ir vadovaudamasis nacionalinės teisės nuostatomis, kuriomis siekiama teisėto tikslo.

4. Nacionalinis administratorius gali laikinai sustabdyti prieigą prie sąskaitos, jei mano, kad turėjo būti atsisakyta ją atidaryti pagal 22 straipsnį arba kad sąskaitos turėtojas nebeatitinka sąskaitai atidaryti keliamų reikalavimų.

5. Sąskaitos administratorius nedelsdamas panaikina laikiną sustabdymą, kai tik pašalinamos priežastys, dėl kurių buvo laikinai sustabdyta prieiga.

6. Sąskaitos turėtojas per 30 kalendorinių dienų gali pateikti prieštaravimą dėl laikino prieigos prie jo sąskaitos sustabdymo pagal 1 ir 3 dalis nacionalinėje teisėje numatytai kompetentingai institucijai arba kitai atitinkamai institucijai, kuri nurodo nacionaliniam administratoriui atkurti prieigą prie sąskaitos arba pagrįstu sprendimu pritaria laikinam jos sustabdymui, laikydamasi nacionalinės teisės reikalavimų, kuriais siekiama teisėto su šiuo reglamentu suderinamo tikslo ir kurie yra proporcingi.

7. Kompetentinga institucija arba Komisija taip pat gali nurodyti nacionaliniam arba vyriausiajam administratoriui laikinai sustabdyti prieigą prie sąskaitos dėl vienos iš 1, 2, 3 ir 4 dalyse nurodytų priežasčių.

8. Nacionalinio administratoriaus valstybės narės nacionalinė teisėsaugos institucija taip pat gali pareikalauti administratoriaus laikinai sustabdyti prieigą prie sąskaitos remdamasi ir vadovaudamasi nacionaline teise.

9. Jei laikinai sustabdoma prieiga prie išorės prekybos platformos sąskaitos, administratorius laikinai sustabdo ir pagal 23 straipsnio 4 dalį per išorės prekybos platformą suteiktą prieigą prie naudotojų sąskaitų. Kai laikinai sustabdoma įgaliotųjų atstovų ir papildomų įgaliotųjų atstovų prieiga prie išorės prekybos platformos sąskaitos, administratorius laikinai sustabdo ir pagal 23 straipsnio 4 dalį sąskaitos turėtojo jiems suteiktą prieigą prie sąskaitos per išorės prekybos platformą.

10. Jeigu dėl laikino prieigos sustabdymo pagal šį straipsnį veiklos vykdytojo sąskaitos arba orlaivių naudotojo sąskaitos turėtojas negali atsisakyti ATL per 10 darbo dienų iki leidimų atsisakymo termino, nustatyto Direktyvos 2003/87/EB 12 straipsnio 2a ir 3 dalyse, nacionalinis administratorius sąskaitos turėtojo prašymu atsisako jo nurodyto ATL skaičiaus.







II

ANTRAŠTINĖ DALIS

SPECIALIOSIOS SĄJUNGOS REGISTRUI IR SĄJUNGOS APYVARTINIŲ TARŠOS LEIDIMŲ PREKYBOS SISTEMAI TAIKOMOS NUOSTATOS







1

SKYRIUS

Patikrintas išmetamųjų teršalų kiekis ir atitiktis

35 straipsnis

Patikrinti įrenginio arba orlaivių naudotojo duomenys apie išmetamųjų teršalų kiekį

1. Kai reikalaujama nacionalinės teisės nuostatomis, kiekvienas veiklos vykdytojas ir orlaivių naudotojas iš nacionalinio administratoriaus, kuris administruoja jo sąskaitą, registruotų tikrintojų sąrašo pasirenka vieną tikrintoją. Jeigu veiklos vykdytojas arba orlaivių naudotojas yra ir tikrintojas, savęs pasirinkti tikrintoju jis negali.

2. Nacionalinis administratorius, kompetentinga institucija arba, kompetentingos institucijos sprendimu – sąskaitos turėtojas arba tikrintojas, iki kovo 31 d. įveda praėjusių metų išmetamųjų teršalų kiekio duomenis.

3. Metiniai išmetamųjų teršalų kiekio duomenys pateikiami naudojant IX priede nustatytą formą.

4. Pagal Direktyvos 2003/87/EB 15 straipsnio 1dalį tinkamai patikrinus veiklos vykdytojo ataskaitą apie įrenginio išmetamųjų teršalų kiekį praėjusiais metais arba orlaivių naudotojo ataskaitą apie visos praėjusių metų jo aviacijos veiklos išmetamųjų teršalų kiekį, tikrintojas arba kompetentinga institucija patvirtina patikrintą metinį išmetamųjų teršalų kiekį.

5. Nacionalinis administratorius arba kompetentinga institucija Sąjungos registre pažymi, kad pagal 4 dalį patvirtintas išmetamųjų teršalų kiekis yra patikrintas. Kompetentinga institucija gali nuspręsti, jog už pažymėjimą Sąjungos registre, kad išmetamųjų teršalų kiekis yra patikrintas, atsako ne nacionalinis administratorius, o tikrintojas.

6. Kompetentinga institucija, siekdama užtikrinti, kad būtų laikomasi Direktyvos 2003/87/EB 14 ir 15 straipsnių reikalavimų, gali nurodyti nacionaliniam administratoriui pataisyti patikrintą metinį įrenginio ar orlaivių naudotojo išmetamųjų teršalų kiekį įrašant į Sąjungos registrą pataisytą patikrintą arba apskaičiuotą to įrenginio ar orlaivių naudotojo atitinkamų metų išmetamųjų teršalų kiekį.

7. Jeigu kiekvienų metų gegužės 1 d. Sąjungos registre nėra užregistruotas joks patikrintas įrenginio ar orlaivių naudotojo praėjusių metų išmetamųjų teršalų kiekis arba jeigu paaiškėjo, kad patikrintas išmetamųjų teršalų kiekis neteisingas, bet kokia į Sąjungos registrą įrašyta pakaitinė išmetamųjų teršalų kiekio vertė apskaičiuojama kuo tiksliau pagal Direktyvos 2003/87/EB 14 ir 15 straipsnius.

36 straipsnis

Sąskaitos užblokavimas dėl nepateikto patikrinto išmetamųjų teršalų kiekio

1. Jeigu kiekvienų metų balandžio 1 d. metinis patikrintas įrenginio arba orlaivių naudotojo praėjusių metų išmetamųjų teršalų kiekis nėra užregistruotas Sąjungos registre, vyriausiasis administratorius užtikrina, kad Sąjungos registre atitinkamo veiklos vykdytojo arba orlaivių naudotojo sąskaita būtų užblokuota.

2. Kai visas pavėluotai pateiktas patikrintas įrenginio arba orlaivių naudotojo tų metų išmetamųjų teršalų kiekis užregistruojamas Sąjungos registre, vyriausiasis administratorius užtikrina, kad Sąjungos registre sąskaita vėl būtų atidaryta.

37 straipsnis

Atitikties būklės vertės apskaičiavimas

1. Vyriausiasis administratorius užtikrina, kad kiekvienų metų gegužės 1 d. Sąjungos registre būtų nurodyta kiekvieno įrenginio ir orlaivių naudotojo, kuris turi atidarytą arba užblokuotą veiklos vykdytojo arba orlaivių naudotojo sąskaitą, praėjusių metų atitikties būklės vertė, iš visų einamuoju laikotarpiu atsisakytų ATL sumos atimdamas visų patikrintų einamojo laikotarpio iki einamųjų metų imtinai išmetamųjų teršalų kiekių sumą ir pridėdamas pataisos koeficientą.

2. 1 dalyje nurodytas pataisos koeficientas lygus nuliui, jeigu ankstesnio laikotarpio paskutinių metų atitikties būklės vertė buvo didesnė už nulį, tačiau paliekamas toks pat kaip ankstesnio laikotarpio paskutinių metų atitikties būklės vertė, jeigu ta vertė mažesnė už nulį arba lygi nuliui.

3. Vyriausiasis administratorius užtikrina, kad Sąjungos registre būtų įrašyta kiekvieno įrenginio ir orlaivių naudotojo kiekvienų metų atitikties būklės vertė.







2

SKYRIUS

Sandoriai







1

Skirsnis

Bendrosios nuostatos

38 straipsnis

Iš konkrečios rūšies sąskaitos gali būti inicijuoti tik tie sandoriai, kurie aiškiai numatyti tos rūšies sąskaitoms šiame reglamente.

39 straipsnis

Pervedimų atlikimas

1. Prieš inicijuojant visus šiame skyriuje nurodytus sandorius, kurie inicijuojami ne iš išorės prekybos platformos, Sąjungos registrui reikalingas išankstinis patvirtinimas išorinėmis priemonėmis. Sandoris inicijuojamas tik jei sandorį išorinėmis priemonėmis patvirtina papildomas įgaliotasis atstovas arba, prireikus, kitas sąskaitos turėtojo atstovas, kurio patvirtinimo reikia pagal 23 straipsnio 3 dalį.

2. Visi šio skyriaus 64 straipsnyje ir 8 skirsnyje nurodyti pervedimai inicijuojami nedelsiant, jei jie patvirtinami pirmadienį–penktadienį imtinai 10:00–16:00 val. Vidurio Europos laiku, išskyrus oficialias nedarbo dienas tose valstybėse narėse, kurios nusprendžia laikinai sustabdyti 3 dalyje nurodytą laikotarpį.

3. Kitu laiku patvirtintas pervedimas inicijuojamas tą pačią dieną nuo pirmadienio iki penktadienio, išskyrus pirmoje dalyje nurodytas oficialias nedarbo dienas, 10:00 val. Vidurio Europos laiku, jeigu jis patvirtinamas iki 10:00 val. Vidurio Europos laiku, arba kitą dieną nuo pirmadienio iki penktadienio, išskyrus pirmoje dalyje nurodytas oficialias nedarbo dienas, 10:00 val. Vidurio Europos laiku, jeigu jis patvirtinamas po 16:00 val. Vidurio Europos laiku.

4. Atliekant visus 64 ir 65 straipsniuose nurodytus ATL ir Kioto vienetų pervedimus ir visus 66 straipsnyje nurodytus pervedimus į sąskaitas, kurios nenurodytos prekybos sąskaitos turėtojo patikimų sąskaitų sąraše, nuo pervedimo inicijavimo iki pranešimo apie jį, kad jis būtų patvirtintas galutiniu pagal 104 straipsnį, turi praeiti 26 valandų laikotarpis. Šis laikotarpis sustabdomas šeštadieniais ir sekmadieniais 00:00–24:00 val. Vidurio Europos laiku. Valstybės narės taip pat gali nuspręsti per konkrečių metų oficialias nedarbo dienas sustabdyti šį laikotarpį 00:00–24:00 val. Vidurio Europos laiku, jei tokį sprendimą jos paskelbia iki prieš tai einančių metų gruodžio 1 d.

5. Jei sąskaitos turėtojo įgaliotasis atstovas įtaria, kad pervedimas inicijuotas neteisėtai, vėliausiai likus dviems valandoms iki 3 dalyje nurodyto laikotarpio pabaigos sąskaitos turėtojo įgaliotasis atstovas gali paprašyti nacionalinio administratoriaus arba, prireikus, vyriausiojo administratoriaus atšaukti pervedimą sąskaitos turėtojo įgaliotojo atstovo vardu dar nepranešus apie sandorį, kad jis būtų patvirtintas galutiniu. Iš karto po tokio prašymo pateikimo sąskaitos turėtojas apie įtariamą sukčiavimo atvejį praneša kompetentingai nacionalinei teisėsaugos institucijai. Per 7 dienas tas pranešimas perduodamas nacionaliniam administratoriui arba, prireikus, vyriausiajam administratoriui.

6. Inicijavus pervedimą pagal 1 ir 2 dalis, visiems sąskaitos turėtojo atstovams išsiunčiamas pranešimas, kuriame nurodomas siūlomas pervedimo inicijavimas.

40 straipsnis

ATL pobūdis ir sandorių patvirtinimas galutiniais

1. ATL arba Kioto vienetas yra pakeičiama, nemateriali priemonė, kuria galima prekiauti rinkoje.

2. Tai, kad ATL ir Kioto vienetai yra nematerialūs, visų pirma reiškia, kad įrašas apie juos Sąjungos registre yra prima facie ir pakankamas nuosavybės teisės į ATL arba Kioto vienetą, arba į bet kurį kitą objektą, kurį pagal šį reglamentą nurodoma arba leidžiama įrašyti į Sąjungos registrą, įrodymas.

3. Tai, kad ATL ir Kioto vienetai yra pakeičiami, reiškia, kad bet kokie su ATL arba Kioto vienetų susigrąžinimu arba kompensacija susiję įpareigojimai pagal nacionalinę teisę gali būti taikomi bet kuriam tos pačios rūšies ATL arba Kioto vienetui.

Nepažeidžiant 70 straipsnio nuostatų ir 103 straipsnyje numatyto derinimo proceso, sandorį užbaigus pagal 104 straipsnį jis tampa galutinis ir neatšaukiamas. Nepažeidžiant jokios nacionalinės teisės nuostatos ar priemonės, pagal kurias gali būti pareikalauta arba nurodyta atlikti naują sandorį Sąjungos registre, joks įstatymas, kitas teisės aktas, taisyklė arba praktika, susiję su sutarčių ir sandorių atidėjimu, negrąžina į pradinę padėtį sandorio, kai jis tampa galutinis ir neatšaukiamas pagal šį reglamentą.

Sąskaitos turėtojui arba trečiajai šaliai neturėtų būti trukdoma naudotis įstatymais numatytomis savo teisėmis ar pareikšti reikalavimus pirminio sandorio atžvilgiu, įskaitant reikalavimus dėl kompensacijos, vienetų susigrąžinimo ar žalos atlyginimo, susijusius su Sąjungos registre galutiniu tapusiu sandoriu, pvz., apgaulės arba techninės klaidos atveju, jeigu dėl to Sąjungos registre sandoris neatšaukiamas, nepanaikinamas ar negrąžinamas į pradinę padėtį.

4. Sąžiningas ATL arba Kioto vieneto pirkėjas ir turėtojas tampa teisėtu ATL arba Kioto vieneto savininku nepaisant jokių perdavėjo nuosavybės teisių trūkumų.







2

Skirsnis

Apyvartinių taršos leidimų sukūrimas

41 straipsnis

Apyvartinių taršos leidimų sukūrimas

1. Vyriausiasis administratorius gali prireikus sukurti atitinkamai ES bendro kiekio sąskaitą, ES aviacijos bendro kiekio sąskaitą, ES aukcionų sąskaitą, ES aviacijos aukcionų sąskaitą, ES kreditų mainų sąskaitą ir ES tarptautinių kreditų sąskaitą, taip pat sukurti arba panaikinti sąskaitas ir ATL, jei to reikalaujama Sąjungos teisės aktais, įskaitant pagal Direktyvos 2003/87/EB 3e straipsnio 3 dalį, 9 ir 9a straipsnius, 10a straipsnio 8 dalį ir 11a straipsnį, Reglamento (ES) 1031/2010 10 straipsnio 1 dalį arba Reglamento (ES) Nr. 920/2010 41 straipsnio 1 dalį.

2. Komisija atitinkamu (-ais) momentu (-ais) vyriausiajam administratoriui nurodo sąskaitose, sukurtose pagal Direktyvos 2003/87/EB 10a straipsnio 8 dalį, arba su tikslu į jas pervesti, sukurti tokį paprastųjų ATL skaičių, kuris atitinka nustatytąjį Komisijos sprendimo Nr. 2010/670/ES ( 4 ) 2 straipsnio 1 dalyje.

3. Vyriausiasis administratorius užtikrina, kad Sąjungos registre sukuriant ATL jam būtų suteiktas unikalus identifikavimo kodas.

▼M2

4. Jei valstybė narė pagal Europos Sąjungos sutarties 50 straipsnį pranešė Europos Vadovų Tarybai nusprendusi išstoti iš Sąjungos, apyvartiniai taršos leidimai, kurie pagal tos valstybės narės nacionalinio ATL paskirstymo lentelę arba pagal teisių naudoti tarptautinius kreditus lentelę sukuriami nuo 2018 m. sausio 1 d. arba kuriuos numatyta parduoti tos valstybės narės paskirtoje aukcionų platformoje, žymimi šalies kodu ir turi būti atpažįstami iš sukūrimo metų. 2018-iems metams sukurti leidimai nežymimi šalies kodu, jei Sąjungos teisė toje valstybėje narėje galios iki 2019 m. balandžio 30 d. arba jei gerai užtikrinama, kad apyvartinių taršos leidimų bus atsisakyta iki 2019 m. kovo 15 d. pagal teisės aktuose nustatytus reikalavimus, kol Sutartys taikomos toje valstybėje narėje. Ta valstybė narė apie reikalavimų laikymąsi valstybėms narėms ir Komisijai praneša iš karto po 2019 m. kovo 15 d.

▼C1

Nuo kitos dienos po to, kai deponuojami abu susitarimo dėl išstojimo ratifikavimo dokumentai, 2019-iems ir 2020-iems metams sukurti leidimai šalies kodu nežymimi, jeigu pagal susitarimą, kuriame nustatoma tokios valstybės narės išstojimo iš Europos Sąjungos tvarka, reikalaujama tais metais išmestų teršalų atžvilgiu laikytis Direktyvos 2003/87/EB nuostatų.

▼B







3

Skirsnis

Prieš parduodant aukcionuose arba paskiriant ATL atliekami pervedimai

42 straipsnis

Aukcione parduoti numatytų paprastųjų ATL pervedimas

1. Vyriausiasis administratorius, laikydamasis terminų, atitinkamo pagal Reglamentą (ES) Nr. 1031/2010 paskirto aukciono rengėjo vardu iš ES bendro kiekio sąskaitos į ES aukcionų sąskaitą perveda tokį paprastųjų ATL kiekį, kuris atitinka pagal to reglamento 10 straipsnį nustatytą metinį kiekį.

2. Jei metinis kiekis pakoreguojamas pagal Reglamento (ES) Nr. 1031/2010 14 straipsnį, vyriausiasis administratorius iš ES bendro kiekio sąskaitos į ES aukcionų sąskaitą, arba, atitinkamais atvejais, – atvirkščiai, iš ES aukcionų sąskaitos į ES bendro kiekio sąskaitą perveda atitinkamą ATL kiekį.

43 straipsnis

Nemokamai suteiktinų paprastųjų ATL pervedimas

Vyriausiasis administratorius, laikydamasis terminų, iš ES bendro kiekio sąskaitos į ES paskirstymo sąskaitą perveda tokį paprastųjų ATL kiekį, kuris atitinka pagal kiekvienos valstybės narės nacionalinio paskirstymo lentelę nemokamai suteikiamų ATL sumą.

44 straipsnis

Naujiems rinkos dalyviams skirtam rezervui numatytų paprastųjų ATL pervedimas

1. Vyriausiasis administratorius, laikydamasis terminų, iš ES bendro kiekio sąskaitos į ES naujiems rinkos dalyviams skirto rezervo sąskaitą perveda tokį paprastųjų ATL kiekį, kuris atitinka penkis viso Sąjungos ATL kiekio, kuris nustatomas pagal Direktyvos 2003/87/EB 9 ir 9a straipsnius priimtais sprendimais, procentus, atėmus pagal šio reglamento 41 straipsnio 2 dalį numatytą sukurti ATL kiekį.

2. Jei visas Sąjungos ATL kiekis padidinamas pagal Direktyvos 2003/87/EB 9 ir 9a straipsnius priimtu sprendimu, vyriausiasis administratorius iš ES bendro kiekio sąskaitos į ES naujiems rinkos dalyviams skirto rezervo sąskaitą perveda papildomą paprastųjų ATL kiekį, atitinkantį penkis kiekio, kuriuo padidintas visas Sąjungos ATL kiekis, procentus.

3. Jei visas Sąjungos ATL kiekis sumažinamas pagal Direktyvos 2003/87/EB 9 ir 9a straipsnius priimtu sprendimu, vyriausiasis administratorius panaikina tokį ES naujiems rinkos dalyviams skirto rezervo sąskaitoje esančių paprastųjų ATL kiekį, kuris atitinka penkis kiekio, kuriuo sumažintas visas Sąjungos ATL kiekis, procentus.

4. Jei pagal Sprendimo 2011/278/ES 19 ir 20 straipsnius ATL suteikiami naujiems rinkos dalyviams arba rinkos dalyviams, kurie laikomi naujais po įrenginio pajėgumo išplėtimo, likusį galutinį veiklos vykdytojui tuo prekybos laikotarpiu nemokamai suteikiamų ATL kiekį, kuris pagal šio reglamento 51 straipsnio 2 dalį įrašomas į ESSŽ, vyriausiasis administratorius perveda iš ES naujiems rinkos dalyviams skirto rezervo sąskaitos į ES paskirstymo sąskaitą.

45 straipsnis

Aukcione parduoti numatytų aviacijos apyvartinių taršos leidimų pervedimas

1. Vyriausiasis administratorius, laikydamasis terminų, atitinkamo pagal Reglamentą (ES) Nr. 1031/2010 paskirto aukciono rengėjo vardu iš ES aviacijos bendro kiekio sąskaitos į ES aviacijos aukcionų sąskaitą perveda tokį aviacijos ATL kiekį, kuris atitinka pagal Reglamento (ES) Nr. 1031/2010 12 straipsnio 1 dalį nustatytą metinį kiekį.

2. Jei metinis kiekis pakoreguojamas pagal Reglamento (ES) Nr. 1031/2010 14 straipsnį, vyriausiasis administratorius iš ES aviacijos bendro kiekio sąskaitos į ES aviacijos aukcionų sąskaitą, arba, atitinkamais atvejais, – atvirkščiai, iš ES aviacijos aukcionų sąskaitos į ES aviacijos bendro kiekio sąskaitą perveda atitinkamą aviacijos ATL kiekį.

46 straipsnis

Nemokamai suteiktinų aviacijos apyvartinių taršos leidimų pervedimas

1. Vyriausiasis administratorius, laikydamasis terminų, iš ES aviacijos bendro kiekio sąskaitos į ES aviacijos paskirstymo sąskaitą perveda tokį aviacijos ATL kiekį, kuris atitinka nemokamai suteiktinų aviacijos ATL skaičių, nustatytą pagal Direktyvos 2003/87/EB 3e straipsnio 3 dalį priimtu Komisijos sprendimu.

2. Jei nemokamai suteiktinų aviacijos ATL skaičius padidinamas pagal Direktyvos 2003/87/EB 3e straipsnio 3 dalį priimtu sprendimu, vyriausiasis administratorius iš ES aviacijos bendro kiekio sąskaitos į ES aviacijos paskirstymo sąskaitą perveda papildomą aviacijos ATL kiekį, atitinkantį tą kiekį, kuriuo padidintas nemokamai suteiktinų aviacijos ATL kiekis.

3. Jei nemokamai suteiktinų aviacijos ATL skaičius sumažinamas pagal Direktyvos 2003/87/EB 3e straipsnio 3 dalį priimtu sprendimu, vyriausiasis administratorius panaikina tokį ES aviacijos paskirstymo sąskaitoje esančių aviacijos ATL kiekį, kuris atitinka kiekį, kuriuo sumažintas nemokamai suteiktinų aviacijos ATL kiekis.

47 straipsnis

Aviacijos apyvartinių taršos leidimų pervedimas į specialų rezervą

1. Vyriausiasis administratorius, laikydamasis terminų, iš ES aviacijos bendro kiekio sąskaitos į ES specialiojo rezervo sąskaitą perveda tokį aviacijos ATL kiekį, kuris atitinka specialiajam rezervui numatytų aviacijos ATL skaičių, nustatytą pagal Direktyvos 2003/87/EB 3e straipsnio 3 dalį priimtu sprendimu.

2. Jei specialiajam rezervui numatytų aviacijos ATL skaičius padidinamas pagal Direktyvos 2003/87/EB 3e straipsnio 3 dalį priimtu sprendimu, vyriausiasis administratorius iš ES aviacijos bendro kiekio sąskaitos į ES specialiojo rezervo sąskaitą perveda papildomą aviacijos ATL kiekį, atitinkantį tą kiekį, kuriuo padidintas specialiajam rezervui numatytų aviacijos ATL kiekis.

3. Jei specialiajam rezervui numatytų aviacijos ATL skaičius sumažinamas pagal Direktyvos 2003/87/EB 3e straipsnio 3 dalį priimtu sprendimu, vyriausiasis administratorius panaikina tokį ES specialiojo rezervo sąskaitoje esančių aviacijos ATL kiekį, kuris atitinka kiekį, kuriuo sumažintas specialiajam rezervui numatytų aviacijos ATL kiekis.

4. Jei pagal Direktyvos 2003/87/EB 3f straipsnį ATL suteikiami iš specialiojo rezervo, likęs galutinis orlaivių naudotojui tuo prekybos laikotarpiu nemokamai suteikiamų aviacijos ATL kiekis, kuris pagal šio reglamento 54 straipsnio 2 dalį įrašomas į ESSŽ, savaime pervedamas iš ES specialiojo rezervo sąskaitos į ES aviacijos paskirstymo sąskaitą.

48 straipsnis

Paprastųjų apyvartinių taršos leidimų pervedimas į ES bendro kiekio sąskaitą

Kiekvieno prekybos laikotarpio pabaigoje vyriausiasis administratorius perveda visus ES paskirstymo sąskaitoje ir ES naujiems rinkos dalyviams skirto rezervo sąskaitoje esančius ATL į ES bendro kiekio sąskaitą

49 straipsnis

Aviacijos apyvartinių taršos leidimų pervedimas į ES bendro kiekio sąskaitą

Kiekvieno prekybos laikotarpio pabaigoje vyriausiasis administratorius perveda visus ES specialiojo rezervo sąskaitoje likusius ATL į ES aviacijos bendro kiekio sąskaitą.

50 straipsnis

Aviacijos apyvartinių taršos leidimų panaikinimas

Vyriausiasis administratorius užtikrina, kad kiekvieno prekybos laikotarpio pabaigoje visi ES aviacijos paskirstymo sąskaitoje likę ATL būtų pervedami į pašalintų Sąjungos vienetų sąskaitą.







4

Skirsnis

Apyvartinių taršos leidimų suteikimas stacionariems įrenginiams

51 straipsnis

Nacionalinio paskirstymo lentelių įtraukimas į ESSŽ

1. Iki 2012 m. gruodžio 31 d. kiekviena valstybė narė pateikia Komisijai savo 2013–2020 m. nacionalinio paskirstymo lentelę. Valstybės narės užtikrina, kad nacionalinio paskirstymo lentelėse būtų pateikta X priede nustatyta informacija.

2. Jei Komisija mano, kad nacionalinio ATL paskirstymo lentelė atitinka Direktyvos 2003/87/EB, Sprendimo 2011/278/ES ir Komisijos pagal Direktyvos 2003/87/EB 10c straipsnio 6 dalį priimtų sprendimų nuostatas, ji nurodo vyriausiajam administratoriui įtraukti lentelę į ESSŽ. Kitu atveju ji per pagrįstą laikotarpį atmeta nacionalinio paskirstymo lentelę ir apie tai nedelsdama praneša atitinkamai valstybei narei, nurodydama atmetimo priežastis ir nustatydama, kokius kriterijus turi atitikti kita lentelė, kad būtų priimta. Ta valstybė narė per tris mėnesius pateikia Komisijai pataisytą nacionalinio paskirstymo lentelę.

52 straipsnis

Nacionalinio paskirstymo lentelių pakeitimai

1. Nacionalinis administratorius į ESSŽ įveda atitinkamus nacionalinio paskirstymo lentelės pakeitimus, jei:

a) įrenginiui suteiktas leidimas buvo atšauktas arba baigėsi jo galiojimas;

b) įrenginio veikla nutraukta;

c) įrenginys buvo padalytas į du ar daugiau įrenginių;

d) du ar daugiau įrenginių buvo sujungti į vieną įrenginį.

2. Valstybė narė praneša Komisijai apie šiuos nacionalinio ATL paskirstymo lentelės pakeitimus:

a) naujiems rinkos dalyviams arba rinkos dalyviams, kurie laikomi naujais po įrenginio pajėgumo išplėtimo, suteikiamų ATL duomenis;

b) dalinį veiklos nutraukimą ir didelį pajėgumų sumažėjimą;

c) nemokamų ATL suteikimą pagal Direktyvos 2003/87/EB 10c straipsnį, pagrįstą atsižvelgiant į pagal tos direktyvos 10c straipsnio 1 dalį įvykdytų ir praneštų Komisijai investicijų plėtotę;

d) bet kokius 1 dalyje nenurodytus pakeitimus.

Gavusi pranešimą pagal pirmą pastraipą, Komisija, jei ji mano, kad nacionalinio ATL paskirstymo lentelės pakeitimai atitinka Direktyvos 2003/87/EB, Sprendimo 2011/278/ES ir Komisijos pagal Direktyvos 2003/87/EB 10c straipsnio 6 dalį priimtų sprendimų nuostatas, nurodo vyriausiajam administratoriui atitinkamai pakeisti į ESSŽ įtrauktą nacionalinio ATL paskirstymo lentelę. Kitu atveju ji per pagrįstą laikotarpį atmeta pakeitimus ir apie tai nedelsdama praneša atitinkamai valstybei narei, nurodydama atmetimo priežastis ir nustatydama, kokius kriterijus turi atitikti kiti pakeitimai, kad būtų priimti.

53 straipsnis

Nemokamas paprastųjų apyvartinių taršos leidimų suteikimas

1. Nacionalinis administratorius nacionalinio ATL paskirstymo lentelėje prie kiekvieno veiklos vykdytojo, kiekvienų metų ir kiekvieno X priede nustatyto teisinio pagrindo žymi, ar tais metais įrenginiui bus suteikta ATL, ar ne.

2. Nuo 2013 m. vasario 1 d. vyriausiasis administratorius užtikrina, kad, remiantis atitinkama nacionalinio ATL paskirstymo lentele, Sąjungos registras paprastuosius ATL iš ES paskirstymo sąskaitos automatiškai pervestų į atitinkamas atidarytas ar užblokuotas veiklos vykdytojų sąskaitas, laikantis 105 straipsnyje nurodytose keitimosi duomenimis ir techninėse specifikacijose nustatytos automatinio pervedimo tvarkos.

3. Jeigu į pašalintą veiklos vykdytojo sąskaitą ATL nepervedami pagal 2 dalį, tokie ATL nepervedami į sąskaitą ir tuomet, jei vėliau sąskaitos būklė nustatoma kaip atidaryta sąskaita.

4. Vyriausiasis administratorius užtikrina, kad veiklos vykdytojas galėtų atlikti pervedimus, grąžindamas perviršinius ATL į ES paskirstymo sąskaitą, jeigu vyriausiasis administratorius nacionalinio ATL paskirstymo lentelėje atliko pakeitimų pagal 52 straipsnio 2 dalį, siekdamas ištaisyti perviršinių ATL skyrimą veiklos vykdytojui, ir kompetentinga institucija paprašė veiklos vykdytoją tokius perviršinius ATL grąžinti.







5

Skirsnis

Aviacijos apyvartinių taršos leidimų suteikimas orlaivių naudotojams

54 straipsnis

Nacionalinio aviacijos apyvartinių taršos leidimų paskirstymo lentelių įtraukimas į ESSŽ

1. Iki 2012 m. rugsėjo 30 d. kiekviena valstybė narė pateikia Komisijai savo 2013–2020 m. nacionalinio aviacijos ATL paskirstymo lentelę. Valstybės narės užtikrina, kad nacionalinio aviacijos ATL paskirstymo lentelėse būtų pateikta XI priede nustatyta informacija.

2. Jei Komisija mano, kad nacionalinio aviacijos ATL paskirstymo lentelė atitinka Direktyvos 2003/87/EB nuostatas, visų pirma pagal tos direktyvos 3e straipsnio 4 dalį apskaičiuotus ir paskelbtus suteikiamų ATL kiekius, ji nurodo vyriausiajam administratoriui įtraukti lentelę į ESSŽ. Kitu atveju ji per pagrįstą laikotarpį atmeta nacionalinio aviacijos ATL paskirstymo lentelę ir apie tai nedelsdama praneša atitinkamai valstybei narei, nurodydama atmetimo priežastis ir nustatydama, kokius kriterijus turi atitikti kita lentelė, kad būtų priimta. Ta valstybė narė per tris mėnesius pateikia Komisijai pataisytą nacionalinio aviacijos ATL paskirstymo lentelę.

55 straipsnis

Nacionalinio aviacijos apyvartinių taršos leidimų paskirstymo lentelių pakeitimai

1. Nacionalinis administratorius į ESSŽ įveda nacionalinio aviacijos srities paskirstymo lentelės pakeitimus, jei:

a) orlaivių naudotojas nutraukė veiklą, kuriai taikomas Direktyvos 2003/87/EB I priedas;

b) orlaivių naudotojas buvo padalytas į du ar daugiau orlaivių naudotojų;

c) du ar daugiau orlaivių naudotojų buvo sujungti į vieną orlaivių naudotoją.

2. Valstybė narė praneša Komisijai apie šiuos nacionalinio aviacijos ATL paskirstymo lentelės pakeitimus:

a) bet kokį paskirstymą iš specialiojo rezervo pagal Direktyvos 2003/87/EB 3f straipsnį;

b) bet kokį koregavimą priėmus priemones pagal Direktyvos 2003/87/EB 25a straipsnį;

c) bet kokius kitus 1 dalyje nenurodytus pakeitimus.

3. Jei Komisija mano, kad nacionalinio aviacijos ATL paskirstymo lentelės pakeitimai atitinka Direktyvos 2003/87/EB nuostatas, visų pirma pagal šios direktyvos 3f straipsnio 7 dalį apskaičiuotus ir paskelbtus iš specialiojo rezervo suteikiamų aviacijos ATL kiekius, ji nurodo vyriausiajam administratoriui atitinkamai pakeisti į ESSŽ įtrauktą nacionalinio aviacijos ATL paskirstymo lentelę. Kitu atveju ji per pagrįstą laikotarpį atmeta pakeitimus ir apie tai nedelsdama praneša valstybei narei, nurodydama atmetimo priežastis ir nustatydama, kokius kriterijus turi atitikti kiti pakeitimai, kad būtų priimti.

4. Jei susijungia orlaivių naudotojai, kurių administratoriai yra iš skirtingų valstybių narių, pakeitimą pagal 1 dalies c punktą inicijuoja to orlaivių naudotojo, kuriam suteikti aviacijos ATL bus priskirti prie kitam orlaivių naudotojui suteiktų aviacijos ATL, nacionalinis administratorius. Prieš atliekant pakeitimą reikia gauti orlaivių naudotojo, prie kurio aviacijos ATL bus priskirti prie jo prijungtam orlaivių naudotojui suteikti aviacijos ATL, nacionalinio administratoriaus sutikimą.

56 straipsnis

Nemokamas aviacijos apyvartinių taršos leidimų suteikimas

1. Nacionalinis administratorius nacionalinio aviacijos ATL paskirstymo lentelėje prie kiekvieno orlaivių naudotojo ir kiekvienų metų žymi, ar tais metais orlaivių naudotojui bus suteikta aviacijos ATL, ar ne.

2. Nuo 2013 m. vasario 1 d. vyriausiasis administratorius užtikrina, kad, remiantis atitinkama nacionalinio ATL paskirstymo lentele, Sąjungos registras aviacijos ATL iš ES aviacijos ATL paskirstymo sąskaitos automatiškai pervestų į atitinkamas atidarytas ar užblokuotas orlaivių naudotojų sąskaitas, laikantis 105 straipsnyje nurodytose keitimosi duomenimis ir techninėse specifikacijose nustatytos automatinio pervedimo tvarkos.

3. Jeigu į pašalintą orlaivių naudotojo sąskaitą ATL nepervedami pagal 2 dalį, tokie ATL nepervedami į sąskaitą ir tuomet, jei vėliau sąskaitos būklė nustatoma kaip atidaryta sąskaita.

57 straipsnis

Aviacijos ATL grąžinimas

Kai, pervedus tam tikrų metų ATL į orlaivių naudotojo sąskaitas pagal šio reglamento 56 straipsnį, atliekami nacionalinio aviacijos ATL paskirstymo lentelės pakeitimai remiantis Direktyvos 2003/87/EB 25a straipsniu, vyriausiasis administratorius įvykdo bet kokį pervedimą, reikalaujamą pagal bet kokią pagal Direktyvos 2003/87/EB 25a straipsnį priimtą priemonę.







6

Skirsnis

PTMV ir TMV naudojimas

58 straipsnis

Tarptautinių kreditų laikymas Sąjungos registre

1. Vyriausiasis administratorius užtikrina, kad su valstybėse narėse vykdomais projektais susiję PTMV ir TMV būtų laikomi Sąjungos registre ATLPS sąskaitose tik jeigu juos išduoti nebuvo draudžiama pagal Direktyvos 2003/87/EB 11b straipsnį.

Vyriausiasis administratorius užtikrina, kad TMV, išduoti už išmetamųjų teršalų mažinimą iki 2012 m. gruodžio 31 d., tačiau susiję su valstybėse narėse vykdomais projektais, apimančiais veiklą, nenurodytą Direktyvos 2003/87/EB, iš dalies pakeistos Europos Parlamento ir Tarybos reglamentu (EB) Nr. 219/2009 ( 5 ), I priede, tačiau nurodytą Direktyvos 2003/87/EB, iš dalies pakeistos Europos Parlamento ir Tarybos direktyva Nr. 2009/29/EB ( 6 ), I priede, Sąjungos registre ATLPS sąskaitose būtų laikomi tik jeigu jie išduoti anksčiau nei 2013 m. balandžio 30 d.

2. Vyriausiasis administratorius užtikrina, kad po 2012 m. gruodžio 31 d. išduoti TMV už išmetamųjų teršalų mažinimą iki 2012 m gruodžio 31 d., susiję su projektais trečiosiose šalyse, kurioms netaikomi teisiškai privalomi kiekybiniai išmetamųjų teršalų mažinimo tikslai 2013–2020 m., kaip nustatyta Kioto protokolo pakeitime pagal jo 3 straipsnio 9 dalį, arba kurios nedeponavo ratifikavimo dokumentų, susijusių su tokiu Kioto protokolo pakeitimu, ATLPS sąskaitose Sąjungos registre būtų laikomi tik jeigu jie išduoti už išmetamųjų teršalų mažinimą, kuris patikrintas pagal Jungtinio įgyvendinimo priežiūros komiteto Sprendime 9/CMP.1 nustatytą tikrinimo procedūrą (pagal vadinamąją 2-o lygio procedūrą) arba, jeigu tokio patikrinimo atlikti neįmanoma, nepriklausomas pagal Sprendimą 9/CMP.1 akredituotas subjektas patvirtino, kad jie išduoti už išmetamųjų teršalų mažinimą iki 2012 m. gruodžio 31 d.

3. Vyriausiasis administratorius nacionaliniams administratoriams teikia ATLPS sąskaitų su tarptautiniais kreditais, kurie negali būti laikomi pagal 1 ir 2 dalis po jose nustatytų datų, sąrašą. Pagal tą sąrašą nacionalinis administratorius prašo sąskaitos turėtojo nurodyti KP sąskaitą, į kurią tokie tarptautiniai kreditai turėtų būti pervesti.

Jeigu per 40 darbo dienų sąskaitos turėtojas neatsako į administratoriaus prašymą, administratorius tarptautinius kreditus perveda į nacionalinę KP sąskaitą.

59 straipsnis

Teisės naudoti tarptautinius kreditus lentelių įtraukimas į ESSŽ

1. Kiekviena valstybė narė pateikia savo teisių naudoti tarptautinius kreditus lentelę Komisijai per vieną mėnesį nuo priemonių pagal Direktyvos 2003/87/EB 11a straipsnio 8 dalį priėmimo. Valstybės narės užtikrina, kad teisių naudoti tarptautinius kreditus lentelėje būtų pateiktos visos kiekvieno veiklos vykdytojo ir orlaivių naudotojo pradinės teisės naudoti kreditus 2008–2020 m. laikotarpiu bei XII priede nustatyta informacija.

2. Jei Komisija mano, kad teisių naudoti tarptautinius kreditus lentelė atitinka Direktyvos 2003/87/EB nuostatas ir pagal šios direktyvos 11a straipsnio 8 dalį priimtas priemones, ji nurodo vyriausiajam administratoriui šią lentelę įtraukti į ESSŽ. Kitu atveju ji per pagrįstą laikotarpį atmeta teisių naudoti tarptautinius kreditus lentelę ir apie tai nedelsdama praneša valstybei narei, nurodydama atmetimo priežastis ir nustatydama, kokius kriterijus turi atitikti kita lentelė, kad būtų priimta. Valstybė narė per vieną mėnesį pateikia Komisijai pataisytą teisių naudoti tarptautinius kreditus lentelę.

3. Valstybė narė praneša Komisijai apie teisių naudoti tarptautinius kreditus lentelės pakeitimus, įskaitant naujiems rinkos dalyviams suteiktas teises. Jei Komisija mano, kad teisių naudoti tarptautinius kreditus lentelės pakeitimai atitinka Direktyvos 2003/87/EB nuostatas ir pagal šios direktyvos 11a straipsnio 8 dalį priimtas priemones, ji nurodo vyriausiajam administratoriui atitinkamai pakeisti į ESSŽ įtrauktą teisių naudoti tarptautinius kreditus lentelę. Kitu atveju Komisija per pagrįstą laikotarpį atmeta pakeitimus ir apie tai nedelsdama praneša valstybei narei, nurodydama atmetimo priežastis ir nustatydama, kokius kriterijus turi atitikti kiti pakeitimai, kad būtų priimti.

60 straipsnis

Tarptautinių kreditų naudojimas juos iškeičiant į ATL

1. Veiklos vykdytojas pagal Direktyvos 2003/87/EB 11a straipsnio 2 dalį iki 2015 m. kovo 31 d. ir pagal tos direktyvos 11a straipsnio 3 ir 4 dalis iki 2020 m. gruodžio 31 d. gali prašyti tarptautinį kreditą iškeisti į paprastąjį ATL. Jis pasiūlo iš atitinkamos veiklos vykdytojo sąskaitos tarptautinius kreditus pervesti į veiklos vykdytojams skirtą ES tarptautinių kreditų sąskaitą Sąjungos registre.

Orlaivių naudotojas pagal Direktyvos 2003/87/EB 11a straipsnio 2 dalį iki 2015 m. kovo 31 d. ir pagal tos direktyvos 11 straipsnio 3 ir 4 dalis iki 2020 m. gruodžio 31 d. gali prašyti tarptautinį kreditą iškeisti į aviacijos ATL. Jis pasiūlo iš atitinkamos orlaivių naudotojo sąskaitos tarptautinius kreditus pervesti į orlaivių naudotojams skirtą ES tarptautinių kreditų sąskaitą Sąjungos registre.

2. Gavęs prašymą vyriausiasis administratorius užtikrina, kad Sąjungos registre tarptautiniai kreditai būtų pervesti į atitinkamą ES tarptautinių kreditų sąskaitą, jeigu:

a) inicijuotojo sąskaitos būklė leidžia atlikti pervedimą;

b) atitinkama teisių naudoti tarptautinius kreditus lentelė įvesta į ESSŽ ir veiklos vykdytojas arba orlaivių naudotojas įrašytas į lentelę pagal 59 straipsnį;

c) pervesti siūlomų vienetų skaičius neviršija likusių teisių naudoti kreditus pagal 61 straipsnį;

d) visi pervesti siūlomi vienetai gali būti naudojami pagal Direktyvos 2003/87/EB 11a ir 11b straipsnius, šio reglamento 58 straipsnį ir bet kokias pagal Direktyvos 2003/87/EB 11a straipsnio 9 dalį priimtas priemones.

3. Atlikęs pervedimą pagal 1 dalies pirmą pastraipą vyriausiasis administratorius užtikrina, kad Sąjungos registre veiklos vykdytojams skirtoje ES kreditų mainų sąskaitoje būtų sukurta tiek pat paprastųjų ATL ir atitinkamos kompetentingos institucijos vardu būtų pervesta tiek pat paprastųjų ATL į veiklos vykdytojo sąskaitą, iš kurios inicijuotas pervedimas.

Atlikęs pervedimą pagal 1 dalies antrą pastraipą vyriausiasis administratorius užtikrina, kad Sąjungos registre orlaivių naudotojams skirtoje ES kreditų mainų sąskaitoje būtų sukurta tiek pat aviacijos ATL ir atitinkamos kompetentingos institucijos vardu būtų pervesta tiek pat aviacijos ATL į orlaivių naudotojo sąskaitą, iš kurios inicijuotas pervedimas.

61 straipsnis

Likusių teisių naudoti tarptautinius kreditus apskaičiavimas

1. Vyriausiasis administratorius užtikrina, kad Sąjungos registre kiekvienam veiklos vykdytojui arba orlaivių naudotojui automatiškai būtų nustatomos likusios teisės naudoti tarptautinius kreditus, atimant iš bendrų pradinių teisių naudoti tarptautinius kreditus, nurodytų pagal 59 straipsnį:

a) veiklos vykdytojo arba orlaivių naudotojo pagal Direktyvos 2003/87/EB, iš dalies pakeistos Reglamentu (EB) Nr. 219/2009, 11a straipsnį atsisakytų visų TMV ir PTMV sumą;

b) pagal šio reglamento 60 straipsnį visų TMV ir PTMV, pervestų į ES tarptautinių kreditų sąskaitą, sumą.

2. Vyriausiasis administratorius užtikrina, kad Sąjungos registre būtų pataisytos likusios teisės naudoti tarptautinius kreditus, atsižvelgiant į pagal 70 straipsnį atšauktus kreditus.







7

Skirsnis

Aukcionai

62 straipsnis

Aukcionų lentelių įtraukimas į ESSŽ

1. Atitinkama aukciono platforma per vieną mėnesį nuo aukcionų tvarkaraščio nustatymo ir paskelbimo pagal Reglamento (ES) Nr. 1031/2010 11 straipsnio 1 dalį, 13 straipsnio 1 ir 2 dalis arba 32 straipsnio 4 dalį Komisijai pateikia atitinkamas aukcionų lenteles. Aukciono platforma pateikia dvi kiekvienų kalendorinių metų (pradedant nuo 2012 m.) aukcionų lenteles – paprastųjų ATL aukcionų lentelę ir aviacijos ATL aukcionų lentelę, – ir užtikrina, kad aukcionų lentelėse būtų pateikta XIII priede nurodyta informacija.

2. Jei Komisija mano, kad aukcionų lentelė atitinka Reglamento (ES) Nr. 1031/2010 nuostatas, ji nurodo vyriausiajam administratoriui įtraukti ją į ESSŽ. Kitu atveju ji per pagrįstą laikotarpį atmeta lentelę ir apie tai nedelsdama praneša aukciono platformai, nurodydama atmetimo priežastis ir nustatydama, kokius kriterijus turi atitikti kita lentelė, kad būtų priimta. Aukciono platforma per tris mėnesius pateikia Komisijai pataisytą aukcionų lentelę.

63 straipsnis

Aukcionų lentelių pakeitimai

1. Atitinkama aukciono platforma nedelsdama praneša Komisijai apie visus būtinus aukcionų lentelės pakeitimus.

2. Jei Komisija mano, kad pataisyta aukcionų lentelė atitinka Reglamento (ES) Nr. 1031/2010 nuostatas, ji nurodo vyriausiajam administratoriui įtraukti ją į ESSŽ. Kitu atveju ji per pagrįstą laikotarpį atmeta pakeitimus ir apie tai nedelsdama praneša aukciono platformai, nurodydama atmetimo priežastis ir nustatydama, kokius kriterijus turi atitikti kiti pakeitimai, kad būtų priimti.

3. Komisija gali nurodyti vyriausiajam administratoriui laikinai sustabdyti aukcionų lentelėje numatytus ATL pervedimus, jei paaiškėja, kad aukciono platforma nepranešė apie būtinus aukcionų lentelės pakeitimus.

64 straipsnis

Apyvartinių taršos leidimų pardavimas aukcione

1. Komisija nurodo vyriausiajam administratoriui, laikantis terminų, atitinkamo pagal Reglamentą (ES) Nr. 1031/2010 paskirto aukciono rengėjo prašymu paprastuosius ATL iš ES aukcionų sąskaitos ir (arba) aviacijos ATL iš ES aviacijos aukcionų sąskaitos pervesti į atitinkamą pristatytinų aukcione parduodamų vienetų sąskaitą remiantis aukcionų lentelėmis. Pagal Reglamento (ES) Nr. 1031/2010 10 straipsnio 1 dalį aukcionuose parduoti sukurtų ATL atveju Komisija nurodo vyriausiajam administratoriui, laikantis terminų, atitinkamo aukciono rengėjo prašymu pervesti ATL iš sąskaitos, kurioje jie buvo sukurti, į pristatytinų aukcione parduodamų vienetų sąskaitą, kaip nurodyta atitinkamoje aukcionų lentelėje. Toks prašymas yra aukcionų lentelės pateikimas pagal 62 straipsnį.

2. Atitinkamos pristatytinų aukcione parduodamų vienetų sąskaitos turėtojas užtikrina, kad aukcione parduoti ATL būtų pervesti aukciono laimėtojams arba jų teisių perėmėjams pagal Reglamentą (ES) Nr. 1031/2010.

3. Vadovaujantis Reglamentu (ES) Nr. 1031/2010, pristatytinų aukcione parduodamų vienetų sąskaitos turėtojo įgaliotojo atstovo gali būti pareikalauta nepristatytus ATL pervesti iš pristatytinų aukcione parduodamų vienetų sąskaitos į ES aukcionų sąskaitą.







8

Skirsnis

Prekyba

65 straipsnis

ATL arba Kioto vienetų pervedimas, inicijuotas iš sąskaitos, kurioje jie laikomi

1. Laikantis 2 dalies nuostatos, sąskaitos turėtojui paprašius, vyriausiasis administratorius užtikrina, kad Sąjungos registre ATL arba Kioto vienetai būtų pervesti į bet kurią kitą sąskaitą, išskyrus atvejus, kai pervesti negalima dėl inicijuotojo arba gavėjo sąskaitos būklės.

2. Iš veiklos vykdytojų sąskaitų, orlaivių naudotojų sąskaitų ir asmens sąskaitų ATL arba Kioto vienetus leidžiama pervesti tik į sąskaitą, esančią patikimų sąskaitų sąraše, sudarytame pagal 26 straipsnį, išskyrus:

a) iškeičiant tarptautinius kreditus pagal 60 straipsnį,

b) atsisakant ATL pagal 67 straipsnį,

c) pašalinant ATL pagal 68 straipsnį,

d) panaikinant Kioto vienetus pagal 69 straipsnį.

66 straipsnis

ATL arba Kioto vienetų pervedimas, inicijuotas iš prekybos sąskaitos

Prekybos sąskaitos turėtojo prašymu vyriausiasis administratorius užtikrina, kad Sąjungos registre ATL arba Kioto vienetai būtų pervedami į registre esančias jų laikymo arba prekybos sąskaitas, išskyrus tuos atvejus, kai toks pervedimas negalimas dėl inicijuotojo sąskaitos būklės.







9

Skirsnis

Apyvartinių taršos leidimų atsisakymas

67 straipsnis

Apyvartinių taršos leidimų atsisakymas

1. Veiklos vykdytojas arba orlaivių naudotojas atsisako ATL pasiūlydamas Sąjungos registre:

a) iš atitinkamos veiklos vykdytojo arba orlaivių naudotojo sąskaitos į Sąjungos pašalintų ATL sąskaitą pervesti nurodytą ATL, sukurtų atitikties reikalavimams tikslu tuo pačiu prekybos laikotarpiu, skaičių;

b) užregistruoti, kad tam tikro skaičiaus tam tikros rūšies pervestų ATL atsisakoma už veiklos vykdytojo įrenginio ar orlaivių naudotojo per einamąjį laikotarpį išmestų teršalų kiekį.

2. Aviacijos ATL gali atsisakyti tik orlaivių naudotojai.

3. Kartą atsisakyto ATL dar kartą atsisakyti negalima.

▼M2

4. Jei leidimai turi šalies kodą, kaip numatyta 41 straipsnio 4 dalyje, jų atsisakyti negalima.

▼B







10

Skirsnis

Leidimų pašalinimas ir Kioto vienetų panaikinimas

68 straipsnis

Apyvartinių taršos leidimų pašalinimas

1. Vyriausiasis administratorius užtikrina, kad Sąjungos registre būtų patenkintas sąskaitos turėtojo pagal Direktyvos 2003/87/EB 12 straipsnio 4 dalį pateiktas prašymas pašalinti jo sąskaitose esančius ATL:

a) iš atitinkamos sąskaitos į Sąjungos pašalintų ATL sąskaitą pervesdamas nurodytą ATL skaičių;

b) pervestų ATL skaičių užregistruodamas kaip einamaisiais metais pašalintų ATL skaičių.

2. Pašalintų ATL negalima užregistruoti kaip atsisakytų atsiskaitant už bet kokį išmestų teršalų kiekį.

69 straipsnis

Kioto vienetų panaikinimas

Vyriausiasis administratorius užtikrina, kad Sąjungos registre būtų patenkintas sąskaitos turėtojo pagal Direktyvos 2003/87/EB 12 straipsnio 4 dalį pateiktas prašymas panaikinti jo sąskaitose esančius Kioto vienetus, iš atitinkamos sąskaitos į sąskaitos administratoriaus KP registro panaikintų vienetų sąskaitą arba į Sąjungos registro panaikintų vienetų sąskaitą pervesdamas nurodytos Kioto vienetų rūšies nurodytą skaičių.







11

Skirsnis

Sandorių atšaukimas

70 straipsnis

Galutiniais patvirtintų veiksmų, inicijuotų per klaidą, atšaukimas

1. Jeigu sąskaitos turėtojas arba sąskaitos turėtojo vardu veikiantis nacionalinis administratorius netyčia ar per klaidą inicijavo vieną iš 2 dalyje nurodytų sandorių, sąskaitos turėtojas rašytiniu prašymu gali pasiūlyti jo sąskaitos administratoriui atšaukti atliktą sandorį. Prašymą turi tinkamai pasirašyti sąskaitos turėtojo įgaliotasis atstovas arba atstovai, kurie yra įgalioti inicijuoti tos rūšies sandorį, kurį norima atšaukti, ir jis turi būti išsiųstas per penkias darbo dienas nuo veiksmo patvirtinimo galutiniu. Prašyme turi būti teiginys, kad sandoris inicijuotas per klaidą ar netyčia.

2. Sąskaitų turėtojai gali pasiūlyti atšaukti šiuos sandorius:

a) ATL atsisakymo;

b) ATL pašalinimo;

c) tarptautinių kreditų iškeitimo.

3. Jeigu sąskaitos administratorius nustato, kad prašymas atitinka 1 dalies sąlygas ir sutinka patenkinti prašymą, jis gali pasiūlyti atšaukti sandorį Sąjungos registre.

4. Jei nacionalinis administratorius netyčia ar per klaidą inicijavo kurį nors 5 dalyje nurodytų sandorių, jis gali vyriausiojo administratoriaus raštu paprašyti atšaukti užbaigtą sandorį. Prašyme turi būti teiginys, kad sandoris inicijuotas per klaidą ar netyčia.

5. Nacionaliniai administratoriai gali pasiūlyti atšaukti šiuos sandorius:

a) paprastųjų ATL paskirstymo;

b) aviacijos ATL paskirstymo;

6. Vyriausiasis administratorius užtikrina, kad Sąjungos registre būtų priimtas vadovaujantis 1 ir 4 dalimi pateiktas pasiūlymas atšaukti sandorį, būtų užblokuojami vienetai, kurie turi būti pervedami atšaukiant sandorį, ir būtų perduodamas pasiūlymas vyriausiajam administratoriui, jei tenkinamos visos šios sąlygos:

a) ATL atsisakymo arba pašalinimo sandoris, kurį norima atšaukti, buvo atliktas ne daugiau kaip prieš 30 darbo dienų iki sąskaitos administratoriaus pagal 3 dalį pateikto pasiūlymo;

b) dėl atšaukimo nė vienas veiklos vykdytojas nebus laikomas neįvykdęs praėjusių metų reikalavimų;

c) sandorio, kurį norima atšaukti, paskirties sąskaitoje dar yra atliekant sandorį, kurį norima atšaukti, panaudotų atitinkamos rūšies vienetų atitinkamas skaičius;

d) paprastųjų ATL paskirstymas, kurį norima atšaukti, buvo atliktas po to, kai baigė galioti įrenginio leidimas.

7. Vyriausiasis administratorius užtikrina, kad Sąjungos registre būtų atšauktas sandoris, naudojant tos pačios rūšies vienetus, esančius sandorio, kurį norima atšaukti, paskirties sąskaitoje.







3

SKYRIUS.

Sąsajos su kitomis apyvartinių taršos leidimų prekybos sistemomis

71 straipsnis

Susiejimo susitarimų įgyvendinimas

Vyriausiasis administratorius gali sukurti sąskaitas bei veiksmus ir tinkamu laiku vykdyti sandorius ir kitas operacijas, siekdamas įgyvendinti pagal Direktyvos 2003/87/EB 25 straipsnio 1b dalį sudarytus susitarimus.







3

ANTRAŠTINĖ DALIS.

SPECIALIOSIOS KP REGISTRAMS TAIKOMOS NUOSTATOS

72 straipsnis

Asmens sąskaitų KP registruose atidarymas

Prašymą KP registre atidaryti asmens sąskaitą nacionaliniam administratoriui pateikia potencialus sąskaitos turėtojas. Potencialus sąskaitos turėtojas pateikia tokią pat informaciją, kokios nacionalinis administratorius reikalauja pagal 18 straipsnį.

73 straipsnis

Pervedimų atlikimas

Visiems pervedimams iš sąskaitų KP registruose taikomi 38, 39, 65 ir 66 straipsniai.

▼M1

73a straipsnis

Į ATL iškeistų PTMV ir TMV pervedimas

1. Vyriausiasis administratorius kiekvienam nacionaliniam administratoriui praneša, kiek pirmuoju įsipareigojimų laikotarpiu galiojančių PTMV ir TMV iš tos valstybės narės administruojamų veiklos vykdytojų sąskaitų ir orlaivių naudotojų sąskaitų pervesta pagal 60 straipsnį. Prie to skaičiaus vyriausiasis administratorius prideda tam tikrą dalį pirmuoju įsipareigojimų laikotarpiu galiojančių PTMV ir TMV, pagal 60 straipsnį pervestų iš pirmajame įsipareigojimų laikotarpyje KP registro neturinčios valstybės narės administruojamų veiklos vykdytojų sąskaitų ir orlaivių naudotojų sąskaitų; ta dalis yra proporcinga PTMV ir TMV skaičiui, kurį atitinkama valstybė narė turi teisę perkelti iš pirmojo įsipareigojimų laikotarpio į antrąjį įsipareigojimų laikotarpį.

2. Iki Reglamento (ES) Nr. 525/2013 11 straipsnio 2 dalyje nurodyto papildomo įsipareigojimų įgyvendinimo laikotarpio, skirto pirmojo Kioto protokolo įsipareigojimų laikotarpio įsipareigojimams įgyvendinti, pabaigos vyriausiasis administratorius iš ES tarptautinių kreditų sąskaitos į kiekvieną nacionalinį KP registrą perveda tokį pirmuoju įsipareigojimų laikotarpiu galiojančių PTMV ir TMV skaičių, kuris atitinka bendrą pagal šio straipsnio 1 dalį apskaičiuotą kiekį.

3. Vyriausiasis administratorius užtikrina, kad ESSŽ nebūtų galima atlikti jokių pagal 1 dalį pervestų vienetų sandorių, išskyrus:

a) panaikinti vienetus pagal Reglamento (ES) Nr. 525/2013 10 straipsnio 1 dalį;

b) nurašyti vienetus pagal Reglamento (ES) Nr. 525/2013 11 straipsnį;

c) perkelti vienetus iš pirmojo įsipareigojimų laikotarpio į antrąjį įsipareigojimų laikotarpį pagal Reglamento (ES) Nr. 525/2013 10 straipsnio 1 dalį.

d) pervesti vienetus tame pačiame KP registre.

4. Kai tik atliekamas pervedimas pagal 2 dalį, kiekvienas nacionalinis administratorius nedelsdamas į atitinkamą šalies sąskaitą Sąjungos registre perveda tiek NNV, kiek kreditų grąžinta tai valstybei narei pagal 2 dalį.

73b straipsnis

NNV sukūrimas ir įrašymas į sąskaitą

1. Prieš vienetų nurašymą pagal Europos Parlamento ir Tarybos reglamento (ES) Nr. 525/2013 ( 7 ) 11 straipsnio 3 dalį vyriausiasis administratorius:

a) į Sąjungos registre esančią ES NNV sąskaitą įrašo NNV skaičių, atitinkantį pagal Tarybos sprendimą (ES) 2015/1339 ( 8 ) nustatytą Sąjungos nustatytąją normą;

b) nedelsdamas iš ES NNV sąskaitos į ATLPS NNV sąskaitą Sąjungos registre perveda NNV skaičių, atitinkantį paprastųjų apyvartinių taršos leidimų, sukurtų pagal Komisijos sprendimą 2010/634/ES ( 9 ), skaičių.

2. Ne vėliau kaip per tris mėnesius nuo 2020 m. SPP atitikties sąskaitos uždarymo pagal 31 straipsnį, kiekvienas nacionalinis administratorius:

a) į savo KP registre esančią šalies sąskaitą įrašo NNV skaičių, lygų pagal Ratifikavimo sprendimą nustatytai savo valstybės narės nustatytajai normai;

b) nedelsdamas iš savo šalies sąskaitos į savo KP registre esančią SPP NNV sąskaitą perkelia NNV skaičių, lygų bendram MITKV skaičiui, atitinkančiam jo valstybės narės visų metų metinę išmetamųjų teršalų kvotą pagal Sprendimo Nr. 406/2009/EB 3 straipsnio 2 dalį, nustatytą dar prieš visus pakeitimus pagal Reglamento (ES) Nr. 525/2013 27 straipsnio 2 dalį.

3. Prieš tai, kai užbaigiamas tarpuskaitos procesas pagal 73f straipsnį, vyriausiasis administratorius užtikrina, kad ESSŽ nebūtų galima atlikti jokių NNV sandorių iš ATLPS NNV sąskaitos arba iš SPP NNV sąskaitos, išskyrus:

a) panaikinti arba perkelti tiek pat arba mažiau NNV negu į SPP pašalintų vienetų sąskaitą perkelta MITKV pagal 88 straipsnio 2 dalį;

b) pagal Reglamento (ES) Nr. 525/2013 11 straipsnio 3 dalį nurašyti NNV skaičių, lygų pagal šio reglamento 31 straipsnio 4 dalį į SPP pašalintų vienetų sąskaitą perkeltam MITKV skaičiui, kuris atitinka šiltnamio efektą sukeliančių dujų kiekį, įrašytą į SPP atitikties sąskaitą pagal šio reglamento 77 straipsnį;

c) nurašyti arba perkelti NNV skaičių, kuris yra mažesnis arba lygus pagal 31 straipsnio 4 dalį į SPP pašalintų vienetų sąskaitą perkeltam MITKV skaičiui, kuris viršija šiltnamio efektą sukeliančių dujų kiekį, įrašytą į SPP atitikties sąskaitą pagal 77 straipsnį;

d) perkelti vienetus tarpuskaitos tikslais pagal 73f straipsnį;

e) NNV paversti į TMV, jei prieš tai pagal šio reglamento 31 straipsnio 4 dalį į SPP pašalintų vienetų sąskaitą perkeltas MITKV skaičius, atitinkantis NNV, kuriuos norima paversti į TMV, skaičių ir dar tiek TMV, kad būtų įvykdytas reikalavimas dėl dalies pajamų mokesčio sumokėjimo pagal Reglamento (ES) Nr. 525/2013 10 straipsnio 1 dalį.

73c straipsnis

Vienetų pervedimas ir naudojimas

1. Vyriausiasis administratorius užtikrina, kad ESSŽ nebūtų galima atlikti sandorių su PTMV, TMV, LPTMV ir IPTMV, kurie naudoti pagal 81 straipsnį, išskyrus:

a) pervesti vienetus iš SPP atitikties sąskaitos Sąjungos registre į atitinkamos valstybės narės KP registrą pagal 31 straipsnio 3 dalį;

b) nurašyti vienetus pagal Reglamento (ES) Nr. 525/2013 11 straipsnį;

c) perkelti vienetus iš pirmojo įsipareigojimų laikotarpio į antrąjį įsipareigojimų laikotarpį pagal Reglamento (ES) Nr. 525/2013 10 straipsnio 1 dalį.

2. Perkėlus vienetus iš pirmojo įsipareigojimų laikotarpio į antrąjį įsipareigojimų laikotarpį pagal Reglamento (ES) Nr. 525/2013 10 straipsnio 1 dalį vyriausiasis administratorius užtikrina, kad ESSŽ nebūtų galima naudoti PTMV, TMV, LPTMV ar IPTMV pagal šio reglamento 81 straipsnį, jei tie vienetai negalioja antruoju Kioto protokolo įsipareigojimų laikotarpiu.

73d straipsnis

Vienetų panaikinimas

1. Perkėlus vienetus iš pirmojo įsipareigojimų laikotarpio į antrąjį įsipareigojimų laikotarpį pagal Reglamento (ES) Nr. 525/2013 10 straipsnio 1 dalį vyriausiasis administratorius panaikina visus Aviacijos sektoriaus atidėtų atsisakytų vienetų sąskaitoje likusius PTMV ir TMV.

2. Perkėlus vienetus iš pirmojo įsipareigojimų laikotarpio į antrąjį įsipareigojimų laikotarpį pagal Reglamento (ES) Nr. 525/2013 10 straipsnio 1 dalį vyriausiasis administratorius paprašo, kad nacionaliniai administratoriai panaikintų pirmuoju Kioto protokolo įsipareigojimų laikotarpiu galiojančius PTMV ir TMV, laikomus jų administruojamose Sąjungos registro ATLPS sąskaitose, arba pats juos panaikina.

73e straipsnis

Vienetų nurašymas

Vyriausiasis administratorius iš ES ankstesnio laikotarpio pertekliaus rezervo sąskaitos nurašo tiek NNV, kiek išmestų teršalų, kuriems taikoma Direktyva 2003/87/EB, kiekis viršija pagal Ratifikavimo sprendimą nustatytą Sąjungos nustatytąją normą.

73f straipsnis

Perkėlimas į kitą įsipareigojimų laikotarpį Sąjungos registre

Vyriausiasis administratorius visus NNV iš ATLPS pagrindinės tarpuskaitos sąskaitos ir NNV, pagal šio reglamento 73a straipsnio 4 dalį pervestus į ES ankstesnio laikotarpio pertekliaus rezervo sąskaitą, sukurtą pagal Reglamento (ES) Nr. 525/2013 10 straipsnio 1 dalį, perkelia į kitą įsipareigojimų laikotarpį.

73g straipsnis

Tarpuskaitos procesas

1. Per šešis mėnesius nuo 2020 m. SPP atitikties sąskaitos uždarymo pagal 31 straipsnį vyriausiasis administratorius kiekvienai valstybei narei apskaičiuoja tarpuskaitos vertę: iš 2013–2020 m. grynųjų MITKV įsigijimų atima grynuosius MITKV pervedimus tarp valstybių narių.

2. Jei pagal 1 dalį apskaičiuota valstybės narės tarpuskaitos vertė yra neigiama, jos nacionalinis administratorius iš tos valstybės narės SPP NNV sąskaitos perveda tarpuskaitos vertę atitinkantį NNV skaičių į SPP pagrindinę tarpuskaitos sąskaitą.

3. Jei pagal 1 dalį apskaičiuota valstybės narės tarpuskaitos vertė yra teigiama ir užbaigti visi pervedimai pagal 2 dalį, vyriausiasis administratorius tarpuskaitos vertę atitinkantį NNV skaičių perveda